text:
विस्तार-३५६ |
| ३२ | काश्र अधिकारी/अवर सचिव, कार्यासन विशा-४, ६ वा मजला, मंत्रालय, मुंबई-३२ दू.क्र.२२०२६५४८ |
| नंबर | कार्यक्रम | सह/उप सचिव, कार्यासन विषय |
|------|----------|-----------------------------|
| 30 | सल्लागार मंडळे, राष्ट्रीय सुरक्षा कायदा, १९८०, परकीय चलन, संचय व तस्करी प्रतिबंधक अधिनियम, इत्यादी स्थानवर्ध्यांच्या बाबतीत सल्ला देणे. | सह/उप सचिव, कार्यासन विषय-३० ७ वा मजला दू.क्र.२०८८३३६८ विस्तार-३५६६ |
| 31 | विदेशी नागरिकांना (पाकिस्तान व बांगलादेश वगून) भारतातील अधिवास परवाना देणे/ अधिवास परवान्याता (दिसा) मुदतवाद देणे व तदनुसारिक हत्तर बाबी, उपरोक्त बाबत केंद्र शासनास शिकारशी, परकीय देशांतील केंद्रांच्या प्रत्यापणासह झालेले तह, करार व अभियंतीयी अंमलबजावणी करणे, भारतातील विदेश धर्मप्रचारक, विदेशी व्यक्तीचे प्रत्यापण इत्यादी. | सह/उप सचिव, कार्यासन विदेशी-१, दा.क्र.५३६ (मुख्य), दू.क्र.२०८८३३६८ विस्तार-३५६६ |
| 32 | वैध दिसा घेऊन येणाऱ्या पाकिस्तानी व बांगलादेशी नागरिकांबाबत सर्व बाबी, भारतीय नागरिकत्व, दस्तावेजांचे साक्षांकन, संरक्षण, पारपत व प्रवेशपत्र, विदेशी व्यक्तीचे प्रत्यापण, भारतीय नागरिक पारपते इत्यादी. | सह/उप सचिव, कार्यासन विदेशी-२, दा.क्र.५३६ (मुख्य), ५ वा मजला दू.क्र.२०८८४८६८ विस्तार-३३८२ |
| 33 | कारागृह विभागाच्या अधिपत्यासारलील श्रेणीय अधिकारी/कर्मचारी यांच्या आस्थापनाविषयक सर्व बाबी, कैदांचे वेतन इत्यादी. | सह/उप सचिव कार्यासन तुरंग-३ दा.क्र.५४६ (मुख्य), दू.क्र._PHONE_ विस्तार-३५६३ |
| 34 | कारागृह उद्योग व शेतीविषयक सर्व बाबी, किशोर सुधारलय, कारागृह सुधारणा, कारागृहास वसुंचा पुरवठा, पाणीपुरवठा ड. कारागृह नियमांत सुधारणा, कारागृह इमारतीचे बांधकाम इत्यादी. | सह/उप सचिव कार्यासन तुरंग-२ दा.क्र.५४६ (मुख्य), दू.क्र._PHONE_ विस्तार-३५६३ |
| 35 | तुरंगातील केडी, १४ वर्षाच अहवाल/पॅरोल/फरलो, शिक्षेमध्ये कपात, फाशीची शिक्षा, कैदांची बदली, मुदतपूर्व सुटका, वेडे केडी, कुष्ठरोगी केडी, कच्च्या कैदांच्या बाबीतील सर्व प्रकरणे. | सह/उप सचिव कार्यासन तुरंग-२ दा.क्र.५४६ (मुख्य), दू.क्र._PHONE_ विस्तार-३५६३ |
कक्ष अधिकारी/अवर सचिव, कार्यासन विषय-३०, ३२ वा मजला, नवीन प्रशासन भवन, मंत्रालय, मुंबई-३२, दू.क्र._PHONE_
कक्ष अधिकारी/अवर सचिव, कार्यासन विदेशी-१, १ वा मजला, नवीन प्रशासन भवन, मंत्रालय, मुंबई-३२, दू.क्र._PHONE_
कक्ष अधिकारी/अवर सचिव, कार्यासन विदेशी-२, १ वा मजला, नवीन प्रशासन भवन, मंत्रालय, मुंबई-३२, दू.क्र._PHONE_
कक्ष अधिकारी/अवर सचिव, कार्यासन विदेशी-३, दा.क्र.५४६ (मुख्य), ५ वा मजला, मंत्रालय, मुंबई-३२, दू.क्र._PHONE_
कक्ष अधिकारी/अवर सचिव, कार्यासन विदेशी-३, दा.क्र.५४६ (मुख्य), ५ वा मजला, मंत्रालय, मुंबई-३२, दू.क्र._PHONE_
कक्ष अधिकारी/अवर सचिव, कार्यासन तुरंग-३, दा.क्र.५४६ (मुख्य), ५ वा मजला, मंत्रालय, मुंबई-३२, दू.क्र._PHONE_
कक्ष अधिकारी/अवर सचिव, कार्यासन तुरंग-२, दा.क्र.५४६ (मुख्य), ५ वा मजला, मंत्रालय, मुंबई-३२, दू.क्र._PHONE_
कक्ष अधिकारी/अवर सचिव, कार्यासन तुरंग-२, दा.क्र.५४६ (मुख्य), ५ वा मजला, मंत्रालय, मुंबई-३२, दू.क्र._PHONE_
| नंबर | विवरण | सह/उप सचिव कार्यासन, परियहन-3, दा.क्र. १३४ अ (मुख्य), दू.क्र. _PHONE_, विस्तार-३२२६ | कक्षा अधिकारी/अवर सचिव, कार्यासन परियहन-1, दा.क्र. १५६ (वि.), ६ वा मजला, मंत्रालय, मुंबई-३२ दू.क्र. _PHONE_ |
|------|------------------------------------------------------------------------|----------------------------------------------------------------------------------|----------------------------------------------------------------------------------|
| ३६ | वाहने, मार्ग परियहन सेवा, महाराष्ट्र राज्य मार्ग परियहन महामंडळ या संबंधीच्या बाबी. | सह/उप सचिव कार्यासन, परियहन-2, दा.क्र. १३४ अ (मुख्य), दू.क्र. _PHONE_, विस्तार-३२२६ | कक्षा अधिकारी/अवर सचिव, कार्यासन परियहन-2 दा.क्र. १५६ (मुख्य), ६ वा मजला, मंत्रालय, मुंबई-३२ दू.क्र. _PHONE_ |
| ३७ | मोटार वाहने/ स्कूटर व ट्रॅक्टर्स (वितरण व विक्री) नियंत्रण आदेश, मालवाहनानुसार माणसांची वाहतूक, मोटार वाहन नियमातून सूट, परमिट, मोटर ट्रेनिंग स्कूल, शासकीय वाहनावरील लाल दिवे, काग्यात सुधारणा इत्यादी बाबी. | सह/उप सचिव कार्यासन, परियहन-3, दा.क्र. १३४ अ (मुख्य), दू.क्र. _PHONE_, विस्तार-३२२६ | कक्षा अधिकार


आंतरराष्ट्रीय रोटरीचा वर्धापनदिन
म. टा. वृत्तसेवा
आंतरराष्ट्रीय रोटरीचा वर्धापन दिन २३ फेब्रुवारी रोजी साजरा केला जातो. यंदा आंतरराष्ट्रीय रोटरी १०८व्या वर्षात पदार्पण करेल. या वर्धापनदिनाचे औचित्य साधून ' शॅलोम ' सेवा कार्यातून शांततेकडे अशी परिषद आयोजित करण्यात आली आहे.
रविवारी , २४ फेब्रुवारी रोजी डोंबिवलीतील सावित्रीबाई फुले नाट्यगृहात सकाळी ९ ते १.३० या वेळेत ही परिषद होईल. आंतरराष्ट्रीय रोटरीचे माजी अध्यक्ष कल्याण बॅनर्जी या परिषदेचे प्रमुख पाहुणे म्हणून उपस्थित राहतील. यावेळी गिरीश भारद्वाज , डॉ. अविनाश पोळ आणि डॉ. आनंद कर्वे यांच्या समाजोपयोगी कार्याबद्दल त्यांचा गौरव केला जाणार आहे. गिरीश भारद्वाज ' ब्रीज मॅन ' म्हणून ओळखले जातात. पश्चिम घाटातील नद्यांवर कमी खर्चात आणि पर्यावरणास हानी न पोहोचवता त्यांनी ८० पूल बांधले आहेत. डॉ. अविनाश पोळ दंतवैद्य आहेत. सातारा जिल्ह्यातील अनेक गावे त्यांनी दत्तक घेतली आहेत. डॉ. आनंद कर्वे यांनी शेतीतील कचऱ्यातून इंधन निर्मिती केली आहे. त्यांनी नुकताच ' अॅशडेन ' पुरस्कार प्राप्त झाला आहे.
हे तिघे यावेळी आपले मनोगत व्यक्त करतील. हा कार्यक्रम विनामूल्य आहे. संपर्कः ९८१९ ४५० ०६०.


text:
सर्वसामान्यांसाठी परवडणाऱ्या घरांची निर्मिती म्हाडा करणार - मधु चव्हाण - महाराष्ट्र बुलंद टाइम्स
सर्वसामान्यांसाठी परवडणाऱ्या घरांची निर्मिती म्हाडा करणार – मधु चव्हाण
मुंबई (जयंत करंजवकर) : मुंबईत म्हाडाच्या घरांना चांगलाच प्रतिसाद मिळत आहे. म्हाडाच्या घरांच्या किंमती कमी दरात लोकांना कशा देता येतील याचा विचार आम्ही करत आहोत. म्हाडाची घरे सर्वसामान्याना परवडणारी असणार आहेत आणि हे धोरण ठेवण्याकडे आमचं सर्वस्वी लक्ष राहील, अशी प्रतिक्रिया मुंबई म्हाडाचे अध्यक्ष मधु चव्हाण यांनी आज दिली. मुंबईत म्हाडाच्या घरांना अर्जदारांचा ऑनलाइनवर प्रचंड प्रतिसाद मिळाल्यावर श्री. चव्हाण यांनी आपले मत व्यक्त केले.
म्हाडाच्या मुंबई मंडळाच्या घरांना लोकांचा प्रचंड पाठींबा मिळत असून आतापर्यंत १ हजार ३८४ घरांच्या लॉटरीसाठी सोमवारपर्यंत ५० हजार ०६९ अर्ज दाखल झाले आहेत. त्यापैकी ४८ हजार ८२१ अर्जदारांनी या लॉटरीसाठी ऑनलाईन अर्ज पूर्ण केल्या आहेत.
मुंबईच्या घरांसाठी म्हाडाला ऑनलाईन लॉटरी नोंदणीला ५ नोहेंबरला दुपारी २ वाजल्यापासून सुरवात झाली होती. तेव्हापासून १,३८४ म्हाडाच्या मुंबई मंडळाच्या घरांना अर्जदारांनी चांगलं प्रतिसाद दिल्याचे स्पष्ट झाले आहे. म्हाडाने ग्रँट रोड येथील ५ कोटी किंमतीची घरे विक्रीस ठेवली असली तरी मुलुंड मधील गव्हाणपाडा, सायनमधील प्रतिक्षानगर, बोरिवली आणि चांदवलीमधील अत्यल्प २२ आणि अल्प गटातील घरांना ऑनलाईन अर्जासाठी नोंदणीची अंतिम तारीख १० डिसेंबर २०१८ पर्यंत आहे आणि या लॉटरीची सोडत १६ डिसेंबरला होईल.

dataset: uonlp/CulturaX

config: mr


text:
ठळक घटना आणि घडामोडी
 मार्च १४ - सायप्रसची राणी कॅथरिन कॉर्नारोने आपले राज्य व्हेनिसला विकले.
मृत्यू
 एप्रिल २६ - अशिकागा योशिहिसा, जपानी शोगन.

इ.स.च्या १४८० च्या दशकातील वर्षे
इ.स.च्या १५ व्या शतकातील वर्षे
इ.स.च्या २ ऱ्या सहस्रकातील वर्षे

dataset: wikimedia/wikipedia


text:
Accident: संगमनेर शहरात ट्रॅक्टर ट्रोली व दुचाकीत अपघात
Home Accident News Accident: संगमनेर शहरात ट्रॅक्टर ट्रोली व दुचाकीत अपघात
संगमनेर | Accident: ट्रॅक्टर ट्रोली व दुचाकी यांच्यात संगमनेर शहरातील राज फोटो स्टुडीओच्या समोर सोमवारी पहाटेच्या सुमारास हा अपघात घडला. या अपघातात एक २४ वर्षीय युवक गंभीर जखमी झाला आहे. याप्रकरणी जखमी झालेल्या युवकाच्या भावाने दिलेल्या फिर्यादीवरून अज्ञात ट्रॅक्टर चालकाविरोधात गुन्हा दाखल करण्यात आला आहे.
स्वप्नील काशिनाथ घुले रा. अमृतवाहिनी महाविद्यालय संगमनेर असे या गंभीर जखमी झालेल्या तरुणाचे नाव आहे. या अपघाताच्या घटनेनंतर ट्रॅक्टर चालक फरार झाला आहे. ही घटना परिसरातील सीसीटीव्ही कॅमेरात कैद झाली आहे.
स्वप्नील घुले हा त्यांच्या ताब्यातील दुचाकीहून साळीवाडा येथून राज फोटो स्टुडीओ च्या समोरून जात होता. त्यावेळी अकोले नाक्याकडून भरधाव येणाऱ्या ट्रॅक्टर दुचाकीला धडक दिली. या धडकेत स्वप्नील घुले हा गंभीर जखमी झाला आहे. त्याला नाशिक येथील एका खासगी रुग्णालयात उपचारासाठी दाखल करण्यात आले आहे. संगमनेर शहर पोलीस ठाण्यात अज्ञात ट्रॅक्टर चालकविरोधात गुन्हा दाखल करण्यात आला आहे. संगमनेर शहर पोलीस ठाण्याचे पोलीस निरीक्षक मुकुंदराव देशमुख यांच्या मार्गदर्शनाखाली तपास सुरु आहे.


text:
FIRST INFORMATION REPORT
(Under Section 154 Cr.P.C.)
प्रथम खबर अहवाल
(कलम १५४ फोजदारी प्रक्रिया संहिता)
1. District ((जिल्हा):) नागपूर रेल वे
 P.S. (पोलीस ठाणे): चालीसगाव
 Year (वर्ष): 2018
 FIR No. (प्रथम खबर क्र.): 0190
 Date and Time of FIR (प्र. ख. दिनांक आणि वेळ): 04/06/2018 22:55 वाजता
2. S.No. (अ.क्र.) | Acts (अधिनियम) | Sections (कलम)
 ---|---|---
 1 | भारतीय टड़ दस्तिता १८६० | ३६९
3. (a) Occurrence of offence (गुन्ह्याची घटना):
 1 Day (दिवस): सोमवार
 Date from (दिनांक पासून): 04/06/2018
 Date To (दिनांक पर्यंत): 04/06/2018
 Time Period (कालावधी): प्रहर ६
 Time From (वेळेपासून): 19:00 तास
 Time To (वेळेपर्यंत): 19:00 तास
(b) Information received at P.S. (पोलीस ठाण्यावर माहिती मिळाल्याचे):
 Date (दिनांक): 04/06/2018
 Time (वेळ): 20:16 तास
(c) General Diary Reference (ठणे दैनिकी संदर्भ):
 Entry No. (नॉट क्र.): 027
 Date and Time (दिनांक आणि वेळ): 04/06/2018 20:16 तास
4. Type of Information (माहितीचा प्रकार):
5. Place of Occurrence (घटनास्थळ):
 1. (a) Direction and distance from P.S. (पोलीस स्टेशन पासून दिशा आणि अंतर): पूर्व, ०० कि.मी.
 Beat No. (बीट सं):
 (b) Address (पत्ता): रेल्वे स्टेशन चालीसगाव, बुकींग ऑफिस मध्ये, तिकिट खिडकी जवळून,
 (c) In case, outside the limit of this Police Station, then Name of P.S. (पोलीस स्टेशनच्या भयंदर्द्वार बाहेर असल्यास, पोलीस स्टेशनचे नाव):
 District (State) (जिल्हा (राज्य)):
6. Complainant / Informant (तकऱारदार / माहिती देणारा):
 (a) Name (नाव): बापु चुंडलिक निकम
 (b) Father's/Husband's Name (वडिलाचे/पत्नीचे नाव):
 (c) Date/Year of Birth (जन्म तारीख / वर्ष): 1968
 (d) Nationality (राष्ट्र ट्रीयत व): भारत
 (e) UID No. (यू.आय.डी. क्र.):
 (f) Passport No. (पासपोर्ट क्र.):
 Date of Issue (दिनांकाची तारीख व वेळ):
 Place of Issue (दिनांकाचे ठिकाण):
 (g) ID Details (Ration Card, Voter ID Card, Passport, UID No., Driving License, PAN) (ओळख विवरण (राशन कार्ड, मतदाता कार्ड, पासपोर्ट, यूआईडी सं., ड्राइविंग लाइसेंस, पैन कार्ड))
 | S. No. (अ.क्र.) | ID Type (ओळख पत्राचा प्रकार) | ID Number (ओळख संख्या)
 ---|---|---
 1 | | _PHONE_
(h) Occupation (उपवसाय): गवंडी
(i) Address (पत्ता):
| S.No. (अ.क्र.) | Address Type (पत्त्या प्रकार) | Address (पत्त्या): |
|--------------|-------------------------------|------------------|
| 1 | वर्तमान पता | बालकुंडे, राधिका गळसुच्या, पाठीमागे,दादलानी, Town/Village (शहर / गाव): ठाणे , Tehsil (तहसील): Police Station (पोलीस स्टेशन): District (जिल्हा): ठाणे गावीणा , State (राज्य): महाराष्ट्र, भारत |
| 2 | स्थायी पता | बालकुंडे, राधिका गळसुच्या, पाठीमागे,दादलानी, Town/Village (शहर / गाव): ठाणे , Tehsil (तहसील): Police Station (पोलीस स्टेशन): District (जिल्हा): ठाणे गावीणा , State (राज्य): महाराष्ट्र, भारत |
(j) Phone number (फोन नं.): Mobile (मोबाइल नं.): 91-_PHONE_
7. Details of known / suspected / unknown accused with full particulars (जात / संबंधित / अज्ञात आरोपीचे संपूर्ण तथ्यांचे):
Accused More Than (अज्ञात आरोपी एका पेक्षा जास्त असलेले तर संख्या): 0
| S. No. (अ.क्र.) | Name (नाव) | Alias (उपनाव) | Relative's Name (नातेवाईकाचे नाव) | Present Address(वर्तमान पत्त्या) |
|----------------|------------|---------------|-------------------------------------|----------------------------------|
| 1 | अनोख्या 1 | | | |
8. Reasons for delay in reporting by the complainant / informant ( तकारदार/भाहिती देणा-याकृत तकार करण्यात यातील विलबाची कारणे):
9. Particulars of properties of interest (संबंधीत मालमत्तेचा तथ्यांचे):
| S. No. (क्र.सं.) | Property Category (मालमत्ता वर्ग) | Property Type (मालमत्ता प्रकार) | Description (विवरण) | Value(In Rs./-) मूळ य (रू. मान ये) |
|----------------|------------------------------------|---------------------------------|----------------------|----------------------------------|
| 1 | इलेक्ट्रिकल आणि इलेक्ट्रॉनिक सामान | मोबाइल फोन | विरो कंपनीचा काळ्या रंगाचा, | 10,500.00 |
10. Total value of property (In Rs/-) मालमत तेव्हे एकूण मूळ य (रू.माने): 10,500.00
11. Inquest Report / U.D. case No., if any (इन्क वेट ट अहवाल/अकर्क मात्र मूळ य प्रकरण क्र.,जर असल यास):
| S. No. (अ.क्र.) | UIDB Number (यु.आय.डी.बी.) |
|----------------|--------------------------------|
12. First Information contents (प्रथम खबर हकिकतांचे):
याच्या आहे आहे रेल्वे डायरी चार्ज मध्ये हरव असताना फिरवाडी हे समस्या पो.स्टेशन येऊन फिरवाडी दिल्याने मा प्रमाणी अधिकारी सो/ गांजी कामदप्राचे अवलोकन करून गृहरा नंदी दाखल करण्यासाठी आदेश केल्याने गृहरा दाखल केला तो खालील प्रमाणे: 1) फिरवाडीचे नाव - बापु पुर्वांकित निकम वय 50वर्ष धंदा गाडी काम रा बालकुंडे,राधिका गळसुच्या पाठीमागे,दादलानी,ठाणे मो.नं.77984445822) आरोपी - अज्ञात.3) अपराध घडला जाणा - रेल्वे स्टेशन चार्जसागाव बुकींग ऑफिस मध्ये तिकट खिडकी जवळून 4) अपराध घडला तारेवेळ 4/06/2018 वे

dataset: HuggingFaceFW/finepdfs


text:
267 |
| 2 | शे. वसीम शे मुन्नवर | | खडकपुरा L.No.262 |
| 3 | सय्यद इसा स.दादे | | खडकपुरा L.No.231 |
| 4 | मुमताज बेगम अहेमद खान | | खडकपुरा L.No.188 |
| 5 | शमीम बेगम अ सत्तार | | खडकपुरा L.No.140 |
| 6 | तसलीम बेगम अ करीम | | खडकपुरा L.No.139 |
| 7 | मो रफीक मो युसुफ | | खडकपुरा L.No.210 |
| 8 | मुमताज बेगम शे निसार | | खडकपुरा L.No.287 |
| 9 | सिराज पाशा रसुल खान | | खडकपुरा L.No.280 |
| 10 | तसलीम बेगम अ नईम | | खडकपुरा L.No.245 |
Executive Engineer
SMA N.W.C.M.C. Nanded.
Dy. Commissioner
| अ.क्र. | लाभाध्यायचे नाव | वसुली वार्ड | प्रत्यक्ष |
|-------|--------------------------|---------------|---------|
| 1 | शे. उमर शे. फकीर | | खडकपुरा |
| 2 | सईदाबेगम मो. हुसेन | | खडकपुरा L.N. 99 |
| 3 | शे. अमजद शादुल्ला | | खडकपुरा L.N. 145 |
| 4 | सलीमाबेगम अ. रुफ़ | | खडकपुरा L.N. 150 |
| 5 | अ. खादर मो. युसुफ | | खडकपुरा L.N. 148 |
| 6 | शाकिर हुसेन शू. दसतगीर | | खडकपुरा L.N. 117 |
| 7 | स. इलियास स. ताहेर | | खडकपुरा L.N. 156 |
| 8 | शे. मुह्तार शे. जाफर | | खडकपुरा L.N. 173 |
| 9 | शे. अहमद शे. मिरा | | खडकपुरा L.N. 174 |
| 10 | अ. आमीर अ. रजजाक | | खडकपुरा L.N. 242 |
Executive Engineer
SMA N.W.C.M.C. Nanded.
Dy. Commissioner
| अ.क्र. | लाभार्थ्यांचे नाव | वसूली वाई | भरता |
|-------|---------------------------------|------------|-------------|
| 1 | शे मुख्तार शे जिलानी | | खडकपुरा L.NO.116 |
| 2 | शे मासीन शे इसाक | | खडकपुरा L.NO.111 |
| 3 | मो सलियोदिन मो अकबरोदिन | | खडकपुरा L.NO.159 |
| 4 | हबीबोहिदिन जैनोदिन शेख | | खडकपुरा L.NO.325 |
| 5 | शे शकील शे पिरसाब | | खडकपुरा L.NO.306 |
| 6 | स वसीम स सलिम | | खडकपुरा L.NO.266 |
| 7 | शाहीन बेगम शे अजीज | | खडकपुरा L.NO.288 |
| 8 | रवीया शे रजा | | खडकपुरा L.NO.289 |
| 9 | सिकंदर खान मोला खान | | खडकपुरा L.NO.291 |
| 10 | मोहसीन खान मजीद खान | | खडकपुरा L.NO.292 |
Executive Engineer
SMA N.W.C.M.C. Nanded.
Dy. Commissioner
| अ.क्र. | लाभाध्याचे नाव | पत्ता |
|-------|---------------------------------|---------------|
| 1 | तुकाराम भुजंगराव हाटकर | मिळ एरीया नंदेड |
| 2 | जनाबाई शामराव गोदाणे | देगावचाळ |
| 3 | निलाबाई कमलबाबू शितके | देगावचाळ |
| 4 | श्रीरंग गणबा चोपडे | देगावचाळ |
| 5 | गौतम देविदास तिगोटे | देगावचाळ |
| 6 | रंजना गौतम वाळवंटे | देगावचाळ |
| 7 | संगिता भगवान थोरात | देगावचाळ |
| 8 | शांताबाई प्रभाकर खोसले | देगावचाळ |
| 9 | गोविंद भागोजी मस्के | देगावचाळ |
| 10 | बन्सी मारोती थोरात | देगावचाळ |
Executive Engineer
SMA N.W.C.M.C. Nanded.
Dy. Commissioner
| अ.क्र. | लाभार्थ्याचे नाव | वसुली वार्ड | पत्ता |
|-------|---------------------------------|-------------|--------|
| 1 | मनोहर फुलाजी निखाळे | | देगावचाळ |
| 2 | बशिरुद्दिन नजरुद्दिन सिद्दिकी | | देगावचाळ |
| 3 | आमृपाली राजु मगरे | | देगावचाळ |
| 4 | भिमराव पांडुरंग नवरे | | देगावचाळ |
| 5 | शेषराव धोँडीबा हटकर | | देगावचाळ |
| 6 | पृष्ठावती चंद्रकांत खाडे | | देगावचाळ |
| 7 | संजीव नागोराव थोरात | | देगावचाळ |
| 8 | शाहिनबेगम रहीम खान | | देगावचाळ |
| 9 | कासिमखान इस्माईल खान | | देगावचाळ |
| 10 | बानोबेगम मो जावीद | | देगावचाळ |
Executive Engineer
SMA N.W.C.M.C. Nanded.
Dy. Commissioner
| अ.क्र. | लाभार्थ्याचे नाव | वसुली वार्ड | पत्ता |
|-------|----------------|-------------|------|
| 1 | लक्ष्मीबाई दयानंद हटकर | | देगावचाळ |
| 2 | ओमपुरकाश काशिनाथ मुळे | | देगावचाळ |
| 3 | पृथ्वीराज कुंडलोक हाटकर | | देगावचाळ |
| 4 | समीता नायोसरन नवकर | | देगावचाळ |
| 5 | गणेश धोडीबा हटकर | | देगावचाळ |
| 6 | रज्जाक बेग छोऱबेग | | देगावचाळ |
| 7 | सुधिर परभाकर नवघडे | | देगावचाळ |
| 8 | भिमराव गंगाराम गायकवाड | | देगावचाळ |
| 9 | भारताबाई राजु निखाते | | देगावचाळ |
| 10 | शेख खादर शेख जमालुद्दिन | | देगावचाळ |
Executive Engineer
SMA N.W.C.M.C. Nanded.
Dy. Commissioner
स्वच्छ महाराष्ट्र अभियान अंतर्गत वैयक्तीक शौचालय बांधकाम करणे
कार्यालयीन आदेश क्र.- नांवाशमनपा/स्वमार/ 16 दि. / /2016
| प्रभाग क्र.19 | नगराचे नाव :- खडकपुरा |
|------------|------------------------|
| टप्पा क्र.: - 1 | कंट्राक्टराचे नाव:- सोहेल कन्स्ट्र. ऑन्ड स्टील वर्क्स |
| अ.क्र. | लाभाध्यार्थीचे नाव | पत्ता |
|-------|------------------|------|
| 1 | चंदकला लक्ष्मण जोधळे | खडकपुरा |
| 2 | प्रकाश कोंडीबा पंडीत | खडकपुरा |
| 3


चित्रपट निर्मिती
क्षेत्रात अलिकडच्या काळात बरीच प्रगती झाल्याचे मत चित्रपट निर्माता करण
जोहर यांनी व्यक्त केले. कथाविषयक आणि तंत्रज्ञानाचा वापर दोन्ही बाबतीत
खूपच जास्त बदल होत गेल्याचे त्यांनी नमूद केले. डिजिटल तंत्रज्ञानामुळे
दूरचित्रवाणी, इंटरनेट आणि मोबाई ही चित्रपट पाहण्याची स्थळे दर्शकांना
उपलबध झाली आहेत. त्यामुळे सिनेमा थिएटरांमधील दर्शकांची संख्या घटली आहे,
असेही ते म्हणाले. डिजिटल मजकूर व्यक्ती विशिष्ट असतो आणि प्रत्येक
क्षेत्रात त्याचा संदर्भ वेगळा असतो, असे निरिक्षण एकता कपूर यांनी व्यक्त
केले. चित्रपट निर्मितीचे दोन महत्वपूर्ण पैलू असतात. त्यापैकी एक
चित्रपटगृहाशी संबंधित असतो तर दुसरा चांगल्या महसूलाशी संबंधित असतो, असे
मत सुधांशु वत्स यांनी व्यक्त केले.


text:
लैक्ट्रसोनिक्स डिजिटल हायब्रिड वायरलेससह ड्रॅगन बोट रेसमध्ये सीसीटीव्ही जिंकला - एनएबी शोचे अधिकृत ब्रॉडकास्टर ब्रॉडकास्ट बीट द्वारे एनएबी शो न्यूज - एनएबी शो लाइव्ह
घर » बातम्या » लैक्ट्रसोनिक्स डिजिटल हायब्रिड वायरलेससह ड्रॅगन बोट रेसमध्ये सीसीटीव्ही जिंकला
लैक्ट्रसोनिक्स डिजिटल हायब्रिड वायरलेससह ड्रॅगन बोट रेसमध्ये सीसीटीव्ही जिंकला
फ़ुज़ियान, चीन (सप्टेंबर एक्सएनयूएमएक्स, एक्सएनयूएमएक्स) - चायना नॅशनल टेलिव्हिजन ब्रॉडकास्टर चायना सेंट्रल टेलिव्हिजन (सीसीटीव्ही) वापरला लेक्ट्रोसोनिक्स अलीकडेच फुझियानची राजधानी फुझौ येथे झालेल्या एक्सएनयूएमएक्स ड्रॅगन बोट फेस्टिव्हलमध्ये ड्रॅगन बोट रेस दरम्यान वातावरणीय ध्वनी रेकॉर्ड करण्यासाठी बीजिंग पॅसिफिक बुडे टेक्नॉलॉजी डेव्हलपमेंट कंपनीचे ऑडिओ वितरक डिजिटल हायब्रिड वायरलेस® उपकरणे. सीसीटीव्हीने डब्ल्यूएम वॉटरिघ्ट बेल्ट-पॅक ट्रांसमीटर, वेन्यू रिसीव्हर, एमएक्सएनयूएमएक्स / एक्सएनयूएमएक्सपी लाव्हलीयर आणि एएलपीएक्सएनयूएमएक्स tenन्टेनाचा वापर करून ध्वनी कॅप्चर केला.
ड्रॅगन बोट फेस्टिव्हल ही एक वार्षिक पारंपारिक चीनी सुट्टी आहे जो ग्रीष्म संक्रांतीच्या शेजारी 5 व्या महिन्याच्या 5 व्या दिवशी होतो. एक्सएनयूएमएक्स ईसापूर्व पूर्वी, वर्षाचा हा दिवस अशुभ मानला जात होता आणि याचा प्रतिकार करण्यासाठी, चिनी सांस्कृतिक पद्धतींमध्ये आजार आणि दुर्दैवाच्या समाप्तीसाठी असलेल्या ड्रॅगन बोट फेस्टिव्हलचा समावेश करण्यासाठी विकसित झाली. सुट्टीच्या अधिक आधुनिक उत्सवात मिलो नदीत बुडलेल्या कवी आणि मंत्री क्यू युआन यांच्या स्मृतिचिन्हांचा समावेश आहे. त्याला वाचवण्याचा प्रयत्न करण्यासाठी स्थानिक लोक नदीत दाखल झाले. आणि त्याचा मृतदेह परत मिळवू शकला नाही तेव्हा त्यांनी चिकट तांदळाचे गोळे पाण्यात टाकले ज्यामुळे मासे त्यांच्या प्रिय मंत्रीपेक्षा भातावर मेजवानी आणतील. हे ड्रॅगन बोट रेसचे मूळ असल्याचे म्हटले जाते. आज, फेस्टिव्हलच्या काही सर्वात व्यापक क्रियांमध्ये झोंगझी खाणे आणि तयार करणे, रियलगर वाइन पिणे आणि रेसिंग ड्रॅगन बोट्स या नावाच्या डोंगराच्या खेळाचा समावेश आहे ज्यामध्ये बोटी सामान्यत: चिनी ड्रॅगन डोके आणि स्पर्धेसाठी शेपटीने सजवल्या जातात.
"उत्सवातील सर्वात महत्त्वाचा भाग म्हणजे ड्रॅगन बोट रेस. सीसीटीव्ही प्रत्येक वर्षी त्याच्या स्पोर्ट्स चॅनेलवर एक स्पर्धा प्रसारित करण्याचे सुनिश्चित करते, "सीडीटीव्हीच्या ऑडिओ टीमबरोबर उत्पादनासाठी उपकरणे बसविण्यासाठी काम करणारे बुडेचे मुख्य अभियंता फ्रीमन लू म्हणतात.
यावर्षी, ऑडिओ टीमने ड्रॅगन बोट फेस्टिव्हलला कव्हर केलेल्या अनेक आव्हानांपैकी एक अंतर ध्वनी रेकॉर्ड करण्यासाठी प्रत्येक बोटीच्या आतील बाजूस उपकरणे सुरक्षित ठेवल्यानंतर अंतर आणि लँडस्केप होते.
"सर्वात मोठी समस्या सिग्नल ड्रॉप आऊट होण्याची संभाव्यता होती जेव्हा मीन नदीच्या कडेने होड्या थांबल्या तेव्हा" लू म्हणतात. "जंगलातून गंभीर सिग्नल शोषले जाऊ शकते जे मागील सिस्टम हाताळण्यास अडचण होती. तसेच, एक्सएनयूएमएक्स-मीटर शर्यती दरम्यान किना from्यापासूनचे अंतर अडचणींना कारणीभूत ठरू शकते. तथापि, एमएक्सएनयूएमएक्स लॅवालीयर आणि दोन एएलपीएक्सएनयूएमएक्स tenन्टेनासमवेत, लेक्ट्रोसोनिक्स डब्ल्यूएम ट्रान्समीटर आणि वेन्यू रिसीव्हर परिस्थिती हाताळण्यास अधिक सक्षम होते. प्रत्येकजण निकालावर खूप खूष होता. "
सीसीटीव्ही आणि बुडे यांनी या महोत्सवासाठी लेक्ट्रोसोनिक्सची निवड का केली असे विचारले असता, लूने उत्तर दिले की "आम्हाला नेहमीच ब्रँडबद्दल आणि त्याच्या आवाजात उत्तम आवाज देण्यासाठी विविध प्रकारच्या आव्हानात्मक परिस्थितीत कामगिरी करण्याची क्षमता यावर विश्वास आहे."
चित्रपट, प्रसारण आणि थिएटर तांत्रिक समुदायांमध्ये एक्सएनयूएमएक्स, लेक्ट्रोसॉनिक्स वायरलेस मायक्रोफोन सिस्टम आणि ऑडिओ प्रोसेसिंग उत्पादनांचा चांगला उपयोग, कंपनीच्या गुणवत्ता, ग्राहक सेवा आणि नाविन्यपूर्णतेबद्दल समर्पित ऑडिओ अभियंत्यांद्वारे मिशन-क्रिटिकल inप्लिकेशन्समध्ये दररोज वापरला जातो. लेक्ट्रोसॉनिक्स हा अमेरिकेचा निर्माता रिओ रान्चो, न्यू मेक्सिकोमध्ये स्थित आहे. येथे कंपनीला ऑनलाईन भेट द्या _URL_
ब्रॉडकास्ट अभ


text:
brain - Latest News on brain | Read Breaking News on Zee News Hindi English
Home » Marathi » Brain बुद्धी तल्लख करायचीय... या पाच पदार्थांचा आहारात समावेश करा! तुम्हाला जर हेल्दी आयुष्य जगायचं असेल तर काही पदार्थांचा तुमच्या आहारात समावेश असणं गरजेचं आहे. तुमच्या मेंदूवर सोशल मीडियाचा परिणाम कसा होतो, जाणून घ्या युनिव्हर्सिटी ऑफ कॅलिफोर्निया, लॉस एन्जेलिस (UCLA)च्या टीमने एक रिसर्च केला आहे. त्यांनी १३-१८ या वयोगटातील ३२ मुलांवर सोशल मीडियाचा किशोरवयीन मुलांवर होणाऱ्या परिणामांचा अभ्यास केला.
१४ दिवसांत हा किडा तुमचा मेंदू कुरतडून टाकू शकतो! कोलकातामध्ये मेंदूचे तंतू खाऊन टाकणारा एक बॅक्टेरिया फैलावत असल्याचं समोर आलंय.
चेक करा... तुमच्या मेंदूचा 'डावा' भाग जास्त कार्यरत आहे की 'उजवा'! एखाद्या व्यक्तीच्या मेंदूचा डावा भाग जास्त कार्यरत आहे की उजवा यावर त्याचं व्यक्तीमत्व बऱ्यापैंकी अवलंबून दिसतं. जाणून घ्या तुमचा मेंदू कोणत्या क्षेत्रात तेज आहे आज अनेक रत्न या धरतीवर पाहायला मिळतात. ज्य़ांनी आवड असलेल्या क्षेत्रात काहीतरी वेगळी कामगिरी करूण दाखवली. पण त्यांना हे यश कसं मिळालं ? ज्या क्षेत्राची आपल्याला आवड आहे ते क्षेत्र निवडून आपण त्यात काहीतरी चांगली कामगिरी करू शकतो.
भाऊ कदमला किती 'मेमरी' आहे पाहा चला हवा येऊ द्या, या कार्यक्रमात भाऊ कदमची मेमरी किती असेल हे समजलं आहे.
मंगळ सफारीवर गेल्यानंतर मानवी मेंदूचं काय होईल पाहा... 'मंगळ'वारी करण्यासाठी अनेक जण उत्सुक आहेत. मंगळ सफारीसाठी काहींनी आपली नावं नोंदवली आहेत. मंगळ ग्रहावर ५२० दिवस राहण्याचं मिशन तयार आहे. नासाचे अंतराळवीर Don Pettit यांनी ब्लॉग लिहून आपले अनुभव कथन केले आहेत.
केवळ २५ मिनिटं फिरून आपल्या वयात सात वर्ष जोडायला दररोज २५ मिनिटं वॉकिंग केल्याने तुमच्या आयुष्यात सात वर्ष वाढू शकतात असे मत आरोग्य तज्ज्ञांनी व्यक्त केलं आहे. तसेच थोडासा व्यायाम करून तुम्ही हार्ट अॅटकची शक्यता कमी करू शकतात. योगा असाध्य व्याधींवर रामबाण उपाय लखनऊ : योगाच्या माध्यमातून आरोग्य सुधारण्यास वेळ लागत असला तरी याने असाध्य व्याधीही कायमच्या दूर होतात. बदलत्या जीवनशैलीमुळे आज अनेक आजार आपल्यापुढे आवासून उभे आहेत. परंतु अशा सर्व आजारांवर योगाच्या माध्यमातून मात करता येते. अबब! महिलेच्या मेंदूतून निघाले जुळे गर्भ २६ वर्षांच्या भारतीय महिलेवर मेंदूत वाढलेल्या ट्यूमरची शस्त्रक्रिया चालू असताना , तिच्या मेंदूत पूर्ण वाढ झालेला जुळे गर्भ मिळाला असून, डॉक्टरही चकित झाले आहेत. या गर्भांची हाडे विकसित असून, दात आणि केसही आलेले आहेत.
व्यायाम आणि उपवासानं बौद्धिक क्षमतेत वाढ शक्य व्यायामासोबत कधी कधी उपवास करणं मेंदूतील न्यूरॉनच्या वाढीसाठी उत्तम असतं. एका शोधामध्ये ही बाब पुढे आलीय. बीअरचे सेवन केल्यामुळे बुद्ध्यांक वाढतो जास्त करून लोकांना असे वाटते की, रेड वाईन,ब्लूबेरी आणि डार्क चॉकलेट मानवाच्या मेमरीसाठी फायदेशीर आहे. हा फायदा बीअर प्यायल्यानं सुद्धा होतो. शास्त्रज्ञांनी छोट्या उंदरांवर हा प्रयोग केला होता. शास्त्रज्ञांच्यामते बीअरमध्ये आढळून येणारा जॅंथोह्युमोल नावाचा घटक हा संज्ञानात्मकची क्षमता वाढविण्यासाठी पोषक आहे.
झोप पूर्ण करण्यात मागेपुढे पाहू नका, नाहीतर...! वाढत्या वयानुसार जर आपण आपली झोप पूर्ण केली नाही, तर सावधान व्हा... आपल्या मेंदूच्या कमी होणारा व्हॉल्यूमचा संबंध आपल्या झोपेशी होऊ शकतो. नुकत्याच झालेल्या एका अभ्यासात हे पुढं आलंय. माशांचा मेंदू मानवापेक्षाही तल्लख! माशांना बुद्धी नसतेच, अशी अनेकांची धारणा असते... त्यांना कोणत्याही प्रकारचा त्रास किंवा जखमही समजत नाही, हा आणखी एक असाच ग्रह...
वेदनाशामक गोळ्यांचा किडनीला धोका... वेदनाशामक गोळ्या म्हणजे पेन किलरची विक्री बाजारात जास्त प्रमाणात आहे.
चावी घुसली मेंदूपर्यंत, पण चिमुरडीचा वाचला जीव लहान मुलांना खेळण्यासाठी इथुन पुढे चाव्याचा जुडगा देऊ नका कारण हा चाव्याचा जुडगा जीव घेणा ठरू शकतो.घाटकोपर मध्ये एका चिमुरडी सोबत झालेल्या घटनेवरून ही गोष्ट समोर आलीये.पाहूयात एक रिपोर्ट.
उत्तम आरोग्यासाठी द्या मेंदूला आराम... उत्तम आरोग्यासाठी महत्त्वाची ठरते ती तुमची मानसिक शांती... अनावश्यक किंवा ज्या इत


text:
ठळक घटना आणि घडामोडी
 जानेवारी २७ - नॅशनल जिओग्राफिक सोसायटीची वॉशिंग्टन डी.सी येथे स्थापना.
 मार्च २ - कॉॅंन्स्टेन्टिनोपलचा करार स्वीकृत. ईजिप्तने युद्ध वा शांतिकालात सुएझ कालव्यातून जहाजांना सुखरूप जाउ देण्याची हमी दिली.
 मे ११ - ज्योतिबा फुले यांना 'महात्मा' ही पदवी देण्यात आली.
 ऑगस्ट ७ - लंडनमध्ये जॅक द रिपरने पहिला खून केला.
 डिसेंबर ९ - अमेरिकन युद्ध खात्यात काम करणाऱया हर्मन हॉलेरिथने स्वतः तयार केलेले गणकयंत्र वापरण्यास सुरुवात केली.
 डिसेंबर २३ - व्हिंसेंट व्हॅन गोने आपल्या डाव्या कानाची पाळी कापून रेचेल नावाच्या नगरवधूला भेट दिली.
जन्म
 मार्च १ - इवार्ट ऍस्टील, इंग्लिश क्रिकेट खेळाडू.
 मे १७ - टिच फ्रीमन, इंग्लिश क्रिकेट खेळाडू.
 जून २३ - नारायण श्रीपाद राजहंस उर्फ बालगंधर्व, प्रख्यात भारतीय शास्त्रीय गायक.
 नोव्हेंबर ७ - सर चंद्रशेखर वेंकट रमण, भारतीय शास्त्रज्ञ.
 डिसेंबर १६ - अलेक्झांडर, युगोस्लाव्हियाचा राजा.
मृत्यू
इ.स. १८८८
इ.स.च्या १८८० च्या दशकातील वर्षे
इ.स.च्या १९ व्या शतकातील वर्षे
इ.स.च्या २ ऱ्या सहस्रकातील वर्षे


text:
वार्ता:-
1. महाराष्ट्र शासन सर्वजनिक आरोग्य विभाग यांचे कडील अधिकारी अधिसूचना क्र.करोना २०२०/प्र.क्र. ५६/आरोग्य-४/, दिनांक १८/०३/२०२०
2. महाराष्ट्र शासन सर्वजनिक आरोग्य विभाग यांचे कडील पत्र क्र.करोना २०२०/प्र.क्र. ५६/आरोग्य-४/, दिनांक १८/०३/२०२०
3. आपत्ती व्यवस्थापन अधिनियम २००५, कलम ३४
4. महाराष्ट्र पोलीस अधिनियम १९५१ चे कलम ४३, ५६
5. भारतीय साध रोग नियंत्रण अधिनियम १९७९
6. महाराष्ट्र काबी-१९ उपायोजना निर्णय, २०२०
7. तहसिलदार पनवेल यांची जाहीर करण्यात आलेले आहे.
8. या कार्यालयाचे आदेश क्र. साध/काया/ब-५/करोना/रुपया/पनवेल-उत्तर/२०२०, दिनांक ०८/०४/२०२०.
9. तहसिलदार पनवेल यांची जाहीर करण्यात आलेले आहे.
सुचारूत आदेश:
ज्ञायार्थ, उपोष्यातातील अ.क्र. ६ कडील आदेशाने रायगड जिल्हातील पनवेल तालुक्यातील उल्लेख येणे १ कोरोना बाधित रुग्ण आढळल्याने, संकट ७, उत्तर, ता. पनवेल, बि.रायगड येथील डेल्टा टांबर (अे विंग) ही इमारत Containment Zone ( करोना विषयांवर बाधित क्षेत्र ) व प्रतिबंध क्षेत्र द्वारून जाहीर करण्यात आलेली आहे.
ज्ञायार्थ उपोष्यातातील अ.क्र. ३३ अन्वेषण तहसिलदार पनवेल यांनी हिमारसम्पूर्ण बांधवां श्री.रंबिंद्र जयस्वाल, वय ३९ वर्ष, रायगड डेल्टा टांबर २ (Under construction) संकट ७, उल्लेख, ता.पनवेल ही व्यक्ती कोरोना बाधित असल्याचे काळजीवले आहे. त्यामुळे प्लांट क्र.बी ११, संकट ७, उत्तर, ता.पनवेल येथील डेल्टा टांबर (अे, बी, सी, डी, ई विंग) ही समूह इमारत व डेल्टा टांबर २ (under construction) हा परिसर Containment Zone ( करोना विषयांवर बाधित क्षेत्र ) व प्रतिबंध क्षेत्र म्हणून जाहीर करण्यावर विनंती केली आहे.
सर्व तहसिलदार पनवेल यांनी केलेल्या विनंतीनुसार या कार्यालयाकडील उपोष्यातातील अ.क्र. ६ कडील आदेशामध्ये नमूद केलेले Containment Zone ( करोना विषयांवर बाधित क्षेत्र ) व प्रतिबंध क्षेत्र हे खालीलप्रमाणे वाचणे यावे.
सर्व कोरोना रुग्ण हस्त असलेले फ्लॉट क्र.बी ११, संकट ७, उत्तर, ता.पनवेल येथील डेल्टा टांबर (अे, बी, सी, डी, ई विंग) ही समूह इमारत व डेल्टा टांबर २ (under construction) ही इमारत Containment Zone ( करोना विषयांवर बाधित क्षेत्र ) द्वारून जाहीर करण्यात येते आहे.
या कार्यालयाकडील आदेश दिनांक ४/४/२०२० मध्ये इतर निर्देश व घोषित करण्यात आलेल्या Containment Zone ( करोना विषयांवर बाधित क्षेत्र ) व प्रतिबंध क्षेत्रांसाठी दिनांक ४/४/२०२० रोजीच्या प्रकाशने दिलेले निर्देश/सूचना हे यशोल परिसराची/सेवासाठी कायम राहताले.
सर्व आदेशाचे उल्लेखन करण्यात आपली व्यवस्थापन अधिनियम, २००५ कलम ५६ अन्वेषण तसेच महाराष्ट्र पोलीस अधिनियम, १९५१ चे कलम ४३, ४३९ तसेच भारतीय दंड संहिता ( १५५ आफ १५६० ) च्या कलम ४८८ अन्वेषण आरवाई करण्यात येईल.
(निधी चोयरी)
जिल्हामंडकारिक तथा अध्यक्ष
आपली व्यवस्थापन प्राधिकरण रायगड
प्रत:-
मा.पोलीस आयुक्त, नवी मुंबई यांना पुढील कार्यवाहीसाठी सविनय सादर.
प्रत:-
जिल्हा पोलीस अधिकारी, रायगड-अलिबाग यांना पुढील कार्यवाहीसाठी
प्रत:-
मुख्य कार्यकारी अधिकारी, सार.प.आलिया यांना पुढील कार्यवाहीसाठी
प्रत:-
आयुक्त, महागनपारिका पनवेल यांना पुढील कार्यवाहीसाठी
प्रत:-
जिल्हा शास्त्र विक्रीसाठी, रायगड-अलिबाग यांना पुढील कार्यवाहीसाठी
प्रत:-
उप विभागीय अधिकारी पनवेल यांना पुढील कार्यवाहीसाठी
प्रत:-
तहसिलदार पनवेल यांना पुढील कार्यवाहीसाठी
प्रतः पोलीस निरीक्षक, पनवेल यांना पुढील कार्यवाहीसाठी
प्रतः तालुका आरोग्य अधिकारी, पनवेल यांना पुढील कार्यवाहीसाठी
प्रतः गट विकास अधिकारी, पनवेल यांना पुढील कार्यवाहीसाठी
प्रतः जिल्हा महिला अधिकारी, रायगड-अलिबाग यांना आवश्यक त्या प्रसिद्धिसाठी
(निचे चौधरी)
जिल्हादायकारी तथा अध्यक्ष
आपत्ती व्यवस्थापन प्राधिकरण रायगड


मुंबई वृत्तान्त
ठाणे वृत्तान्त
महामुंबई वृत्तान्त
- नवी मुंबईची एकहाती सत्ता नाईकांच्या हातातून निसटू लागली
- राष्ट्रवादी काँग्रेस कार्यकर्त्यांच्या चेहऱ्यावर 'थोडी खुशी, जादा गम'
नाशिक वृत्तान्त
नागपूर वृत्तान्त
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- अफझलखानाचे भूत
- अखंड महाराष्ट्राचे वचन दिले, तरच भाजपला साथ
- राष्ट्रवादी प्रचंड आशावादी!
- शुभेच्छा देण्यासाठी उध्दव ठाकरेंनी केला अमित शहा, मोदींना फोन
- शरद पवारांच्या पलटीचे कारण काय? - कॉंग्रेसचा सूचक प्रश्न
- महाराष्ट्रातील सभांमध्ये मोदी काठावर पास!
- हरलेल्या बाबांची आणि जिंकलेल्या मुलांची कहाणी!
- रिपब्लिकन, स्वाभिमानी, शिवसंग्रामचा धुव्वा; रासपने लाज राखली
मोस्ट रीड
प्रवास आणि पर्यटनविषयक सर्व अद्ययावत माहिती, नकाशे संगणक, इंटरनेट आणि भ्रमणध्वनीच्या जमान्यात सहज उपलब्ध असले तरीही याविषयावरील पुस्तकांचे महत्त्व कमी झालेले नाही. पुस्तक विक्रीची दुकाने आणि ग्रंथप्रदर्शनामधून प्रवास आणि पर्यटनविषयक पुस्तकांना आजही मागणी आहे.
अनेक कुटुंबे किंवा मित्रांचे समूह हे स्वतंत्रपणे, संगणक, इंटरनेट यावरून विविध ठिकाणांची माहिती घेऊन आपल्या सहलीचे नियोजन करत असतात. असे नियोजन केले गेले तरी मराठीत प्रकाशित झालेली प्रवासवर्णन आणि पर्यटनस्थळांची माहिती देणाऱ्या विविध पुस्तकांना चांगली मागणी असल्याचे काही पुस्तक विक्रेत्यांकडून सांगण्यात आले.
या संदर्भात मॅजेस्टिक बुक एजन्सीचे अनिल कोठावळे यांनी 'वृत्तान्त'ला सांगितले की, सर्वसामान्य माणसांना या पुस्तकांचा, त्यातील माहितीचा खूप उपयोग होतो. विदर्भातील पर्यटकांना कोकणात फिरायचे असेल तर कोकण पर्यटनावर प्रकाशित झालेल्या विविध पुस्तकांतून त्याला माहिती मिळू शकते. पुस्तक प्रदर्शने आणि पुस्तक विक्रेत्यांच्या दुकानांमध्ये सध्या प्रवासवर्णन आणि पर्यटनाची माहिती देणाऱ्या पुस्तकांची विक्री चांगल्या प्रमाणात होत आहे. या पुस्तकांना यापुढेही मागणी असणार आहे. महाविद्यालयीन विद्यार्थी व युवकांकडून गड-किल्ले, गिरीभ्रमण विषयक पुस्तके जास्त प्रमाणात वाचली जातात.मुंबईत आपण बरेचवेळा परदेशी पर्यटक हातात पुस्तक घेऊन फिरताना पाहतो. ही लोक कधीही कोणाला पत्ता विचारताना दिसत नाही. त्यांच्याकडील पुस्तकात सर्व माहिती अद्ययावत असते. दूरध्वनी क्रमांक, नकाशे आणि अन्य बारिक-सारिक बाबी त्यात असतात. ही पुस्तके इंग्रजीत असतात. मराठीतही एखाद्या ठिकाणाची अद्ययावत माहिती असलेली पुस्तके मोठय़ा प्रमाणात यायला पाहिजेत, अशी अपेक्षाही कोठावळे यांनी व्यक्त केली. मराठीत दरवर्षी सुमारे एक- दीड ते दोन हजार पुस्तके प्रकाशित होतात. त्यात प्रवासवर्णन आणि पर्यटनविषयक माहितीच्या पुस्तकांची संख्याअवघी शंभर ते सव्वाशे इतकी आहे. यातही वाढ झाली पाहिजे, असेही कोठावळे म्हणाले.


text:
agriculture news in marathi, review meeting in nagpur, maharashtra | Agrowon
वाशीममधील अपूर्ण सिंचन प्रकल्प तातडीने पूर्ण करा : मुख्यमंत्री
वाशीम : जिल्ह्याचा सिंचन अनुशेष जास्त असून या भागात पावसाचे प्रमाण देखील कमी आहे. शेतकऱ्यांना पावसाच्या पाण्यावरच अवलंबून राहावे लागते. शेतकऱ्यांना दुबार व तिबार पिके घेण्यासोबतच त्यांचे उत्पन्न वाढविण्यासाठी अपूर्ण असलेले सिंचन प्रकल्प तातडीने पूर्ण करा, असे निर्देश मुख्यमंत्री देवेंद्र फडणवीस यांनी दिले.
विधान भवनातील मंत्री परिषद सभागृहात वाशीम जिल्हा आढावा बैठकीचे आयोजन करण्यात आले होते. या वेळी मुख्यमंत्री फडणवीस बोलत होते. श्री. फडणवीस म्हणाले, की सिंचनाच्या दृष्टीने महत्त्वाच्या असलेल्या बोरव्हा, घोटा शिवणी आणि सत्तर सवंग येथे बलून बॅरेजच्या उभारणीचा सुधारित प्रस्ताव एक महिन्याच्या आत शासनाला सादर करावा. याबाबत शासन एका महिन्यात निर्णय घेईल. पाण्याची उपलब्धता लक्षात घेऊन जिल्ह्यात सिंचन प्रकल्पाचे काम करावे. जे प्रकल्प होऊ शकतात, तेच प्रकल्प पूर्ण करण्यासाठी विशेष लक्ष द्यावे.
जिल्ह्यातील छोटे सिंचन प्रकल्प प्राधान्याने पूर्ण करण्यासाठी जिल्हा नियोजन समितीला दिलेला ३० कोटी रुपये अतिरिक्त निधीतून निधी उपलब्ध करून द्यावा. जलयुक्त शिवार अभियानअंतर्गत जिल्ह्यातील नदी खोलीकरणासह इतर प्रस्तावित कामे विहित कालावधीत पूर्ण करण्यासाठी नियोजन करावे.
महात्मा गांधी राष्ट्रीय ग्रामीण रोजगार हमी (मनरेगा)योजनेंतर्गत वाशीम जिल्ह्यात सहा हजार विहिरी पूर्ण करण्याचे उद्दिष्ट देण्यात आले आहे. त्यापैकी केवळ ८७९ सिंचन विहिरी पूर्ण झाल्या आहेत. तसेच ४८३४ विहिरींची कामे प्रगतिपथावर आहे. या विहिरी तातडीने पूर्ण करण्याच्यादृष्टीने ग्रामपंचायतीसोबतच इतर यंत्रणांनाही या कामामध्ये सहभागी करून घेण्याची सूचना मुख्यमंत्र्यांनी दिली.
जिल्ह्यातील कोणताही पात्र शेतकरी पीककर्जापासून वंचित राहणार नाही, याची दक्षता घेत सर्व बँकांनी शेतकऱ्यांना पीककर्ज वेळेवर उपलब्ध करून देण्याचे निर्देश संबंधित बँक अधिकारी व सहकार विभागाच्या अधिकाऱ्यांना मुख्यमंत्र्यांनी दिले. वाशीम येथे कृषि महाविद्यालय सुरू करण्याच्या दृष्टीने शासन सकारात्मक असून त्यादृष्टीने पुढाकार घेण्यात येईल. जिल्ह्यात शेतीपूरक व्यवसाय म्हणून दुधाचे उत्पादन वाढण्यासाठी पशुपालकांना मदत करणार असल्याचेही त्यांनी सांगितले.
वाशीम सिंचन मुख्यमंत्री देवेंद्र फडणवीस जलयुक्त शिवार पीककर्ज शेती


text:
ा संशोधनात मानसिक स्वास्थ्याबाबत अभ्यास करायचा असल्याने महाविद्यालयीन विद्यार्थ्यांचे घेण्यात आले. यात अनुसूचित जमाती व अनुसूचित जातीचेमहाविद्यालयीन विद्यार्थीनिवडण्यात आले. तुलनात्मक अभ्यास करण्यासाठी अनुसूचित जमातीचे ६० महाविद्यालयीन विद्यार्थी आणि अनुसूचित जातीचे ६० महाविद्यालयीन विद्यार्थी असे एकूण १२० महाविद्यालयीन विद्यार्थ्यांची निवड करण्यात आली.
साधने-
प्रस्तूत संशोधनासाठी Mental health scaleही Dr.(smt) Kamlesh sharmaयांचीचाचणी वापरण्यात आली. ही चाचणी १४ ते ४५ या वयोगटासाठी वापरण्यात येते या चाचणीचा मुख्य उद्देश मानसिक आरोग्य जाणणे हा आहे. या चाचणीमध्ये एकूण ६० प्रश्न आहेत. यामध्ये होय, अनिश्चित, नाही असे तीन पथ्य दिल्ले आहेत ही चाचणी सोडविषयासाठी कोणतीच वेळ मर्यादा नाही. तरीपण शक्य तीतक्या लवकर चाचणी सोडवायची आहे. या चाचणीची विश्वसनीयता .८६ आणि .८८ आहे तर वैधता .७९ आहे.
कार्यपद्धती -
प्रस्तूत संशोधनासाठी यवतमाळ जिल्ह्यातील विद्यार्थ्यांची निवड करण्यात आली यात अनुसूचित जमातीचे ६० महाविद्यालयीन विद्यार्थी आणि अनुसूचित जातीचे ६०
महाविद्यालयीन विद्यार्थी असे एकूण १२० महाविद्यालयीन विद्यार्थीची निवड करण्यात आली. यात ग्रामीण भागातील महाविद्यालयीन विद्यार्थीना रेण्डम सॅमपलिंग पद्धतीने गाडण्यात आले. या विद्यार्थ्याना प्रथम विश्वसात चेवुन संशोधनाचे महत्त्व विषद करण्यात आले. त्यानंतर Mental health scale ही Dr.(smt.) Kamlesh sharma यांची चाचणी देण्यात आली. चाचणीतील विधानांना प्रामाणिकपणे व मोकळेपणाने प्रतीक्षीया देण्यास प्रेरित करण्यात आले. चाचणी सोडविष्यासाठी मर्यादित वेळ नसला तरी शक्य तीतक्या लवकर चाचणी सोडविष्यासाठी सांगण्यात आले. चाचणी सोडविष्यापूर्वी चाचणीबाबतच्या सुचना व्यवस्थीत समजल्या कीवा नाही याची दक्षता चेपण्यात आली होती.
फलीते -
प्रस्तुत संशोधनात मानसिक स्वास्थ्य कोणत्या विद्यार्थ्यांमध्ये चांगले आहे हे काढण्यात आले यात अनुसूचित जमातीचे महाविद्यालयीन विद्यार्थी आणि अनुसूचित जातीचे महाविद्यालयीन विद्यार्थी दाखविण्यात आले. या फलीतांचे विवरण खालीलप्रमाणे आहे.
मानसिक स्वास्थ्य
| विद्यार्थी | N | Mean | SD | 't' ratio |
|---------------|-----|------|-------|-----------|
| अनुसूचित जमाती | ६० | ७०.४६ | ४.४७ | १२.७९ |
| अनुसूचित जाती | ६० | ६८.२२ | ४.५३ | |
विवेचन -
प्रस्तुत संशोधनासाठी यवतमाळ शहरातील मुलामुलीची निवड करण्यात आली. यात अनुसूचित जमातीचे ६० महाविद्यालयीन विद्यार्थी आणि अनुसूचित जातीचे ६० महाविद्यालयीन विद्यार्थी असे एकूण १२० महाविद्यालयीन विद्यार्थीची निवड करण्यात आली. प्रस्तुत संशोधनात एक गृहीतक ठेवण्यात आले होते. अनुसूचित जमातीच्या विद्याध्यपिक्षांनुसूचित जातीच्या महाविद्यालयीन विद्यार्थ्यांचा मानसिक स्वास्थ्य चांगले असते हे ते गृहित होते. प्रदक्षिण संकलनानंतर स्कोरिंग करण्यात आले दोन्हीही समुहाचा सरासरी काढण्यात आला अनुसूचित जमातीच्या विद्याध्याच्या प्रमाण विचलन ४.६७तर अनुसूचित जातीच्या महाविद्यालयीन विद्यार्थ्यांच्या प्रमाण विचलन ४.५३ आले. यावरून टी रेशो...
काढणात आला तो १२.७९ आला यावरून हे गृहितक ०.०१ या पातळीवर सार्थक ठरत असल्याचे दिसून येते.
निष्कर्ष –
वरील विवेचनावरून खालील निष्कर्ष काढणात आला.
१) अनुसूचित जमातीच्या विद्याध्यपिक्षाअनुसूचित जातीच्या महाविद्यालयीन विद्यार्थीची मानसिक स्वास्थ्य चांगले असते
संदर्भ –
१) व्यक्तीमत्व समस्या आणि मानसिक आरोग्य–य.च.म.मु.विद्यापीठ नाशिक
२) मानसशास्त्र विचारविषयक उपयोजन– डॉ.स्फुर्ती कतरणी
३) व्यावहारिक मनोविज्ञान – डॉ. रामपाल सिंह, डॉ. एस. डी. सिंह, डॉ. देवदत्त शर्मा
४) Manual for Mental health scale - Dr.(smt.) Kamlesh sharma
५) _URL_
६) _URL_
प्रस्तावना :- यह शोध कार्य ताड़ोबा राष्ट्रीय उद्यान के अंतर्गत आने वाला आदिवासी गाँव रान तलोधी ग्राम में किया गया है। यह एक गुणात्मक शोधकार्य है। प्रस्तुत अध्ययन को समझने हेतु हमें विस्थापन, भारत में विस्थापन की समस्या, राष्ट्रीय उद्यानों में विस्थापन, ताड़ोबा राष्ट्रीय उद्यान में विस्थापन की स्थिति तथा विस्थापन से जुड़ी राष्ट्रीय नीति, भारत के वन कानून तथा जंगलों के स्वामित्व पर परंपरागत रूप में औपनिवेशिक काल में आये बदलावों को भी प्राथमिक रूप में समझना होगा। विस्थापन का अर्थ है व्यक्ति, परिवार अथवा परिवार के समूहों का एक स्थान से किसी दूसरे स्थान पर स्थानान्तरण। व्यक्ति अथवा समाज की प्राप्ति के लिए स्थानांतर आवश्यक


text:
साठी ऋषी म्हणजे नालंदा ,तक्षशीला,सोमपूर,विक्रमशिला या विद्यापीठात संशोधन करणारे ऋषितुल्य शास्त्रज्ञ आहेत ज्यांनी गणित,खगोलशास्त्र,रसायनशास्त्र,धातुशास्त्र,
आयुर्वेद,नाट्यशस्त्र,कामसूत्र,स्थापत्यशास्त्र इ.इ. विषयात खूप संशोधन आणि प्रगती केली.
माझ्या साठी महर्षी धोंडो केशव कर्वे,भारतरत्न पा.वा. काणे हे ऋषी होते.
त कोणीही कसलेही बिनबुडाचे विधान केले की आपला समाज त्याला ऋषीमुनींचे अध्यात्मिक शक्तीने केलेले संशोधन म्हणून मोकळा होतो.
एक उदाहरण देतो ,वेदामध्ये सर्व विज्ञान आहे यासाठी काही लोक पूर्वीच्या काळच्या या श्लोकाचे उदाहरण देतात:
या श्लोकात pi ची किंमत ही ३.१४१५९२६५३५८९७९३२४ अशी लपविलेली आहे ,म्हणजे वेदातल्या प्रत्येक श्लोकात अशी माहिती ऋषी मुनीनी लपविली आहे .
आता कठीण formulae लक्षात ठेवण्याची ही आपल्या गणितातली [गणितातली,वेदातली नाही] पध्दत आहे ज्याला" कटपयादी "पध्दत असे नाव आहे आणि ही कटपयादी पद्धत ही सर्वमान्य होती आणि गुप्त असे यात काही नव्हते हे लोकाना सांगून ही पटत नाही.
आपल्या लोकांनी योग,ध्यान इ. मध्ये प्रगती केली पण ती या विषयांना शास्त्र समजून आणि त्याचा तसा अभ्यास करून,अफवा उठवून नाही.एक पतंजलीचे योगसूत्र जर अभ्यासायचा प्रयत्न केला तरी पुरे आहे.
हा तो समाज आहे की जिथे एका बाजूला आदिशांकराचार्य ब्रह्मसूत्रे आणि प्रस्थानत्रयीवर लिहित होते तर दुसरीकडे अभिनवगुप्त तंत्रपुजा,sex
worship इ.वर आणि चार्वाक स्वतः लोकायत आणि नास्तीकतेवर उघडपणाने लिहित होते ,अभ्यास करत होते आणि तरीही हे तिघेही त्यांच्या व्यासंगामुळे आचार्य आणि ऋषितुल्य आणि मानले जात होते.
हे आपल्या संशोधनाचे गवसणी नसलेले आकाश होते ,त्याचा अभ्यास तर कोणी करत नाही उलट त्याला दिव्य दृष्टी,साक्षात्कार ,गुरुकृपा ,बाबाकृपा इ. अंधश्रद्धेच्या चिमुकल्या फेकण्यास योग्य झालेल्या पिशवीत कोंबायचा प्रयत्न आपला समाज करत आहे आणि त्यात सुशिक्षित ब्राह्मण आघाडीवर आहेत.
जिथे ब्रह्मांड science ने आणि संशोधनाने गिळायची आपल्या समाजाची परंपरा असताना कुठे गुरुचरित्र वाच,कुठे शनीला तेल घाल, कुठे नारायण नागबली कर असले लाचलुचपतीचे धंदे आपण ब्राह्मण करत आहोत.
हे सगळे ज्ञान बव्हंशी नष्ट पावले अथवा विसरले गेले पण जेंव्हा आपण म्हणतो की ध्यान लावून हे संशोधन आपल्या ऋषीणा कळले तेंव्हा आपण सगळेच आपला संशोधनाचा वारसा फेकून देतो आणि आपल्या पूर्वजांनी अतिशय मेहनत करून,प्रयोग करून हे जे असीम काम केले त्याचा ही अपमान करत आहोत.....
आपण प्राचीन भारतीय विद्यापिठांचा इतिहास थोडा वाचवा ही विनंती.ज्ञान नाश पावले की त्याची जागा गलबला ,अफवा इ. घेतात.
आता हा प्रचंड ज्ञानाचा इतिहास जर आपला समाज विसरू शकतो तर अफवा ,गलबला इ. होणारच.अश्या आपल्या कर्मदरिद्री समाजाची तीच लायकी आहे.मग आपण कुठल्याही निरर्थक रूढीनाच आणि स्वामी/बाबांच्या अर्थहीन बकबकीला ज्ञान समजुन कवटाळणारच .......!
based on a post by By Ajit Pimpalkhare (Files) ·
<<हे आपल्या संशोधनाचे गवसणी
<<हे आपल्या संशोधनाचे गवसणी नसलेले आकाश होते ,त्याचा अभ्यास तर कोणी करत नाही उलट त्याला दिव्य दृष्टी,साक्षात्कार ,गुरुकृपा ,बाबाकृपा इ. अंधश्रद्धेच्या चिमुकल्या फेकण्यास योग्य झालेल्या पिशवीत कोंबायचा प्रयत्न आपला समाज करत आहे आणि त्यात सुशिक्षित ब्राह्मण आघाडीवर आहेत.
जिथे ब्रह्मांड science ने आणि संशोधनाने गिळायची आपल्या समाजाची परंपरा असताना कुठे गुरुचरित्र वाच,कुठे शनीला तेल घाल, कुठे नारायण नागबली कर असले लाचलुचपतीचे धंदे आपण ब्राह्मण करत आहोत.>> हे विधान आक्षेपार्ह वाटते रमेशजी ...
आपण हिंदू सस्कृती आणि पुराणकाला तील संशोधकांचा आदर करताना सध्याच्या हिंदू चालीरीतींचा अनादर करू नये, असे सुचवावेसे वाटते .
बाकी लेख फार छान आहे.
Submitted by Mandar Katre on 8 April, 2013 - 06:57
सध्याच्या हिंदू चालीरीतींचा
सध्याच्या हिंदू चालीरीतींचा अनादर करू नये, असे सुचवावेसे वाटते .
सध्याच्या कुठल्या चालीरिती आदरणीय आहेत, ते सांगाल का? बर्‍याच जणांना माहित नसणार, याची खात्री आहे, कारण परदेशात तरी भारताबद्दल फक्त वाईटच लिहीले जाते. नि एक


text:
टीएमटीची तिकीट दरवाढ टळली, अर्थसंकल्प सादर | eSakal
TMT Ticket Price Hike Avoided, Budget Submitted
ठाणे महापालिकेच्या परिवहन उपक्रमाच्या (टीएमटी) गाळात रुतलेला आर्थिक गाडा रुळावर येण्यासाठी यंदाच्या अर्थसंकल्पात भाडेवाढ सूचविली जाणार, अशी चर्चा होती. मात्र, कोणतीही भाडेवाढ न सूचवणारा टीएमटीचा 2020-21 या आर्थिक वर्षाचा 438 कोटी 86 लाख रुपयांचा अर्थसंकल्प मंगळवारी सादर करण्यात आला.
ठाणे : ठाणे महापालिकेच्या परिवहन उपक्रमाच्या (टीएमटी) गाळात रुतलेला आर्थिक गाडा रुळावर येण्यासाठी यंदाच्या अर्थसंकल्पात भाडेवाढ सूचविली जाणार, अशी चर्चा होती. मात्र, कोणतीही भाडेवाढ न सूचवणारा टीएमटीचा 2020-21 या आर्थिक वर्षाचा 438 कोटी 86 लाख रुपयांचा अर्थसंकल्प आज सादर करण्यात आला.
यामध्ये परिवहन उपक्रमामार्फत 100 आणि खासगी लोकसहभागातून 50 अशा एकूण डीडशे "मिनीपोस्ट बस' खरेदी करण्याची योजना आहे. त्याचबरोबर टीएमटीच्या आगारात नादुरुस्त स्थितीत असलेल्या 103 सीएनजी बस दुरुस्त करण्याचेही नियोजन करण्यात आले आहे. यामाध्यमातून तब्बल 253 जादा बस ठाण्यातील प्रवाशांना उपलब्ध होतील, असा दावा करण्यात आला आहे.
जेलमध्ये अजमल कसाबने ऐकली 'अजान' आणि...
ठाणे परिवहन उपक्रमाच्या वागळे आगारामधील कै. मीनाताई ठाकरे सभागृहामध्ये मंगळवारी अर्थसंकल्पीय सभा पार पडली. परिवहनचे व्यवस्थापक संदिप माळवी यांनी प्रभारी सभापती राजेंद्र महाडिक यांच्याकडे अर्थसंकल्प सादर केला. गेल्यावर्षीच्या अर्थसंकल्पामध्ये 350 कोटी रुपयांच्या अनुदानाची मागणी महापालिकेकडे करण्यात आली होती.
त्यापैकी महापालिकेकडून केवळ 167 कोटी रुपयांचे अनुदान परिवहनला मिळाले आहे. त्यामुळे यंदा पुन्हा पालिकेकडे मदतीचा हात मागण्यात आला असून यंदाच्या अर्थसंकल्पामध्ये 291 कोटी रुपयांच्या अनुदानाची मागणी करण्यात आली आहे.
'सेंट्रल इन्स्टिट्यूट ऑफ रोड ट्रान्सपोर्ट' या संस्थेच्या मार्गदर्शक तत्त्वानुसार एक लाख लोकसंख्येसाठी तीस बस ताफ्यात असणे आवश्‍यक आहे. ठाणे शहराची लोकसंख्या सुमारे 24 लाखांपर्यंत गेली आहे. या लोकसंख्येसाठी टीएमटीच्या ताफ्यात 720 बसगाड्यांची आवश्‍यकता आहे.
मात्र सद्यास्थितीत केवळ 477 बस असून त्यापैकी 340 बस विविध मार्गांवर चालविण्यात येतात. त्यामध्ये खासगी तत्त्वावरील 190, परिवहन उपक्रमाच्या 110, वातानुकूलित 30 आणि तेजस्वीनी 10 बस चालविल्या जात आहेत. एकूण बसपैकी 137 नादुरुस्त असून त्यापैकी 103 सीएनजी बस एएमसी तत्त्वावर दुरुस्त करून चालविण्याचे नियोजन अर्थसंकल्पात आखण्यात आले आहे.
बोकडाचं हाड आणि कुटुंबात झगडा, कारण वाचाल तर व्हाल हैराण
परिवहन उपक्रमामार्फत 50 मिडी बस खरेदी करण्याचे प्रस्तावित करण्यात आले असून या निधीतून मिडीऐवजी बेस्टच्या धर्तीवर 18 आसन क्षमता असलेल्या मिनीपोस्ट बस खरेदी करण्यात येणार आहेत. त्यामुळे 50 मिडी बसच्या खर्चामध्ये दुप्पट म्हणजेच शंभर मिनीपोस्ट बस उपलब्ध होणार आहेत. तसेच अशाच प्रकारच्या आणखी पन्नास बस "पीपीपी' तत्त्वावर घेण्याची योजना प्रशासनाने आखली आहे.
येत्या जुलै महिन्यापर्यंत या बस टीएमटीच्या सेवेत दाखल करण्याचा प्रशासनाचा मानस आहे. यामुळे 253 अतिरिक्त बस ठाणेकरांना प्रवासी सुविधेसाठी उपलब्ध होणार आहेत. याशिवाय, तेजस्वीनीच्या उर्वरित 20 गाड्याही लवकरच ताफ्यात दाखल होणार आहेत.
पालिकेकडून अपेक्षित अनुदान
महसुली आणि भांडवली खर्च 156 कोटी 11 लाख,
विविध सवलती 33 कोटी 41 लाख,
जीसीसी अंतर्गत बस 34 कोटी 21 लाख,
तेजस्वीनी बस वेतन 6 कोटी 57 लाख,
नवीन 50 मिडी बस वेतन 4 कोटी 93 लाख,
कंत्राटी कामगारांचे वेतन 13 कोटी 51 लाख,
ई-तिकीट यंत्रणेसाठी 3 कोटी
तूट भरून काढण्यासाठी 39 कोटी 30 लाख
वाहतुकीतून 125 कोटी 60 लाखांचे अपेक्षित उत्पन्न
साधी बस 14 कोटी 36 लाख
जेएनएनयूआरएम 56 कोटी 34 लाख
वोल्वो बस 15 कोटी 87 लाख
50 तेजस्वीनी बस 9 कोटी 20 लाख,
50 मिडी बस 6 कोटी 91 लाख
सीएनजी बस 22 कोटी 93 लाख
इतर मिळकतीतून उत्पन्न
बसवरील जाहिरात 3 कोटी 98 लाख,
विद्यार्थी पास 1 कोटी 23 लाख
निरुपयोगी वाहन वस्तू विक्री 2 कोटी,
पोलिस प्रतिपूर्ती प्रलंबित 12 कोटी 91 लाख
इतर किरकोळ उत्पन्न 1 कोटी 88 लाख
टीएमटीचा होणारा खर्च
वाहन दुरुस्ती व निगा : बसच्या दुरुस्ती व निगा याकरिता आवश्‍यक असलेले सुटेभाग, टायर, वाहनांची बाहेरून द


text: मंगळवारी (ता.7) सकाळी आठ वाजेपर्यंतचे किमान तापमान (अंश सेल्सिअसमध्ये)


येत्या काही दिवसांत नागरिकांनी पुरेशी दक्षता बाळगून कोरोनाचा प्रसार रोखण्याच्या दिशेने खबरदारी घेतली जाणे अत्यावश्यक आहे. यंदा सर्व मंदिरे बंद ठेवण्यात आली असून, मंदिरांमध्ये जाऊन देवदर्शनाची मुभा नाही. त्यामुळे नागरिकांनी घरातच थांबून एकमेकांना शुभेच्छा संदेश देत गुढीपाडवा साजरा करणेच समाजाच्या हिताचे म्हणून पसंद केले
नाशिक : यंदाची गुढी ही कोरोनावरील विजय मिळवणारी विजयपताका ठरणार असा निश्चय करीत घरोघरी गुढीपाडवा साजरा केला जाणार आला. कौटुंबिक आरोग्यासह सामाजिक आरोग्यदेखील सुदृढ राहण्यासाठी प्रत्येकाने घरातच राहून जमेल तसा हा सण साजरा करणेच पसंद केले आहे. यंदाच्या गुढीपाडव्याच्या उत्साहावर कोरोनाचे सावट पसरले असून हिंदू नववर्षावर अर्थात गुढीपाडव्यावर प्रथमच महामारीचे संकट कोसळले आहे. त्यावर मात करीत लवकरच ईडा पिडा टळो अशी भावना यानिमित्त व्यक्त करण्यात आली आहे.
भोगावर योगाचा विजय, वैभवावर विभूतीचा विजय आणि विकारावर विचारांचा विजय
भारतीय संस्कृतीत चैत्र शुद्ध प्रतिपदा हा दिवस गुढीपाडवा या नववर्षाच्या स्वागत सणाचे महापर्व म्हणून साजरा करण्याची परंपरा आहे. या दिवसाला भोगावर योगाचा विजय, वैभवावर विभूतीचा विजय आणि विकारावर विचारांचा विजय मिळविण्याचा प्रातिनिधिक दिन मानले जाते. त्यानुसार घराबाहेर गुढी उभारून हिंदू नववर्षाचे स्वागत देवदर्शन करून करण्यात येते. मात्र, यंदा प्रथमच काळाराम किंवा भद्रकाली देवी या ग्रामदैवतांच्या दर्शनाविना भाविकांना नूतन संवत्सरास प्रारंभ करावा लागला. ही गुढी स्नेहाची, मांगल्याची आणि आनंदाची प्रतीक मानली जाते. प्रत्येक नववर्ष हे आपल्यासह कुटुंबाला भरभराटीचे जावो, हाच संकल्प असतो.
#nashik चनकापूर ओझर येथे दवंडीच्या माध्यमातून कोरोनाची जनजागृती...! #coronavirusindia #COVID19outbreak #Lockdown21 _URL_
— Sakal Nashik (@SakalNashik) March 25, 2020
हेही वाचा > पोल्ट्री व्यवसायाला जिल्हा पोलिस अधीक्षक आरती सिंह यांचा दिलासा...लॉकडाऊनमध्येही मिळणार चिकन अन् अंडी!
नागरिकांनी पुरेशी दक्षता बाळगावी..!
येत्या काही दिवसांत नागरिकांनी पुरेशी दक्षता बाळगून कोरोनाचा प्रसार रोखण्याच्या दिशेने खबरदारी घेतली जाणे अत्यावश्यक आहे. यंदा सर्व मंदिरे बंद ठेवण्यात आली असून, मंदिरांमध्ये जाऊन देवदर्शनाची मुभा नाही. त्यामुळे नागरिकांनी घरातच थांबून एकमेकांना शुभेच्छा संदेश देत गुढीपाडवा साजरा करणेच समाजाच्या हिताचे म्हणून पसंद केले आहे. नववर्षाच्या या पहिल्या दिवशी नवे संकल्प करून प्रगतीकडे वाटचाल सुरू करण्याचा हा दिवस आहे. या दिवशी घराच्या अंगणात गुढी उभारण्यात येते. गुढी म्हणजे उंच बांबूची काठी, त्यावर रेशमी वस्त्र, कडुनिंबाची डहाळी, आंब्याची पाने, सुगंधी फुलांचा हार आणि साखरेच्या गाठी बांधून त्यावर स्टीलचा, तांबे, पितळेचा तांब्या बसवून गुढी साकारली जाते.
चिचोंडी : येथील पूजा बाळासाहेब मढवई हिने रांगोळीतून गुढीपाडव्याचा संदेश असा दिला आहे. कोरोना मुळे जग संकटात आहे या पाश्वर्भूमीवर काढलेली रांगोळी #coronavirusindia #Lockdown21 #COVID19outbreak _URL_
— Sakal Nashik (@SakalNashik) March 25, 2020
हेही वाचा >"घरात कंटाळा येतोय.. विनाकारण घराबाहेर पडायचयं? तर घ्या मग पोलिसांतर्फे मोफत मसाजसेवा!"....सोशल मिडीयावर व्हायरल


text: भाजपने सत्तेवर येताच शंभर दिवसात मराठा समाजाला आरक्षण देण्याचे आश्वासन दिले होते. आता न्यायालयीन प्रक्रिया पुढे करून मराठा आरक्षण लांबवणे योग्य नाही. मराठा समाजाला आरक्षण द्यायचे असेल तर घटना दुरूस्ती केल्याने ते शक्य आहे. केंद्रात आणि राज्यात दोन्हीकडे भाजपचे सरकार आहे, त्यांनी या प्रश्नावर तोडगा काढण्यासाठी पुढाकार घ्यावा, असेही पवार म्हणाले आहे.


text:
सेंट – ड्ययर्ड्यी फोन नॉडी रॉपोल्ट, आल्बेर्ट – मराठी विश्वकोश प्रथमावृत्ती
सेंट – ड्ययर्ड्यी फोन नॉडी रॉपोल्ट, आल्बेर्ट
सेंट-ड्यर्ड्यी फोन नॉडीरॉपोल्ट, ऑल्बेर्ट : (१६ सप्टेंबर १८९३-२२ ऑक्टोबर १९८६). हंगेरियन जीवरसायनशास्त्रज्ञ. त्यांना कोशिकेमार्फत (पेशीमार्फत) होणाऱ्या पोषक द्रव्यांच्या ऑक्सिडीभवनातील विशिष्ट कार्बनी संयुगांच्या विशेषतः क जीवनसत्त्वाच्या कार्यांविषयीच्या शोधासाठी १९३७ सालचे वैद्यकाचे किंवा शरीरक्रियाविज्ञानाचे नोबेल पारितोषिक मिळाले.
सेंट-ड्यर्ड्यी यांचा जन्म बूडापेस्ट (हंगेरी) येथे झाला. १९१७ मध्ये त्यांनी बूडापेस्ट विद्यापीठातून वैद्यकाची (एम्.डी.) पदवी संपादन केली. पहिल्या महायुद्धात भाग घेतल्याने त्यांच्या शिक्षणात खंड पडला. लढताना जखमी झाल्याने ते लष्करी सेवेतून मुक्त झाले. या युद्धात शौर्य दाखविले म्हणून त्यांना रौप्यपदक मिळाले. पुढे जीवरसायनशास्त्रात रुची निर्माण झाल्याने त्यांनी जर्मनी व नेदर्लंड्स या देशांत जीवरसायनशास्त्राचे अध्ययन केले. केंब्रिज विद्यापीठ (१९२७, १९२९) आणि रॉचेस्टर (मिनेसोटा, अमेरिका) येथील मेयो फाउंडेशन (१९२८) या ठिकाणी संशोधन करीत असताना त्यांनी एक कार्बनी क्षपणकारक [⟶ क्षपण ] शोधून काढला व अलग केला. त्यांनी त्याला ' हक्सुरॉनिक अम्ल' हे नाव दिले. या संयुगाला आता ⇨ ॲस्कॉर्बिक अम्ल म्हणतात. हे अम्ल त्यांनी वनस्पतींचे रस आणि प्राण्यांतील अधिवृक्क ग्रंथीचे अर्क यांपासून मिळविले होते. यानंतर चार वर्षांनी हंगेरीतील झेगेड विद्यापीठात प्राध्यापक असताना (१९३१-४५) त्यांनी हे अम्ल ⇨स्कर्व्ही रोग बरा करणाऱ्या क जीवनसत्त्वाशी समरूप असल्याचे सिद्ध केले. १९०७ मध्ये क जीवनसत्त्वाचा शोध ॲक्सेल होल्स्ट व आल्फ्रेड फ्रॉलिख यांनी लावला होता.
नंतर सेंट-ड्यर्ड्यी विशिष्ट कार्बनी संयुगांच्या अभ्यासाकडे वळले. कार्बोहायड्रेटांचे विघटन होऊन त्यांचे कार्बन डाय-ऑक्साइड, पाणी व कोशिकेमार्फत वापरण्यायोग्य अशी ऊर्जा तयार करण्यासाठी आवश्यक असलेली द्रव्ये यांमध्ये रूपांतरण होते. या रूपांतरणात सदर कार्बनी संयुगे मोलाचे कार्य करतात. यानंतर दोन वर्षांनी या रूपांतरणाच्या पूर्ण चक्राचे स्पष्टीकरण ⇨ सर हान्स आडोल्फ क्रेब्ज यांनी दिले, त्याला 'क्रेब्ज चक्र' म्हणतात. अशा प्रकारे या क्रेब्ज चक्राच्या स्पष्टीकरणाचा पाया सेंट-ड्यर्ड्यी यांच्या संशोधनाद्वारे घातला गेला होता.
पुढील काळात सेंट-ड्यर्ड्यी यांनी स्नायुक्रियेतील जीवरसायनशास्त्राच्या अध्ययनाला वाहून घेतले. स्नायूंमध्ये आढळलेल्या प्रथिनाला त्यांनी ॲक्टिन हे नाव दिले. स्नायूंतील मायोसीन या प्रथिनाबरोबर ॲक्टिन हे प्रथिन स्नायूंच्या आकुंचनाला जबाबदार असते, असे त्यांनी दाखविले. तसेच त्यांनी स्नायूंच्या आकुंचनासाठी आवश्यक असलेला ऊर्जेचा तात्कालिक स्रोत ॲडिनोसीन ट्रायफॉस्फेट (एटीपी) हे संयुग असल्याचेही दाखवून दिले. त्यांची १९४७ मध्ये अमेरिकेतील वुड्स होल, मॅसॅचूसेट्स येथील इन्स्टिट्यूट फॉर मसल रिसर्च या संस्थेमध्ये संचालक म्हणून नेमणूक झाली. तेथे त्यांनी कोशिका-विभाजनाच्या कारणांविषयीचे व पुढे कर्करोगाविषयीचे संशोधन केले.
पृथ्वीवर माणूस टिकून राहण्याविषयीचे विज्ञान व माणसाचे भवितव्य यांवरील चिकित्सक मात्र निराशावादी विवेचन असलेले सेंट-ड्यर्ड्यी यांचे द क्रेझी एप हे पुस्तक १९७० मध्ये प्रसिद्ध झाले. याशिवाय त्यांनी विज्ञानावरील पुढील पुस्तके लिहिली : ऑन ऑक्सिडेशन, फर्मेंटेशन, व्हिटॅमिन्स, हेल्थ अँड डिसीज (१९४०), केमिकल फिजिऑलॉजी ऑफ कॉन्ट्रॅक्शन्स इन बॉडी अँड हार्ट मसल (१९५३), बायोएनर्जेटिक्स (१९५६), इंट्रॉडक्शन टू सबमॉलेक्युलर बायॉलॉजी (१९६०) इत्यादी.
सेंट-ड्यर्ड्यी यांचे वुड्स होल येथे निधन झाले.
Previous Postसेई शोनागुन
Next Postसेक्की, प्येअत्रो आंजेलो
स्मायलोडॉन
पृष्ठ अंत्यरूपण, धातूंचे
दूरध्वनिविद्या
सौर विद्युत् घट


text:
Beed District Is At The 10th Position | बीड जिल्हा दहावीत अव्वल | Lokmat.Com
बीड जिल्हा दहावीत अव्वल
महाराष्ट्र राज्य माध्यमिक आणि उच्च माध्यमिक शिक्षण मंडळाद्वारे मार्च २०१९ मध्ये घेण्यात आलेल्या इयत्ता दहावीचा निकाल जाहीर झाला असून बीड जिल्हा औरंगाबाद विभागात अव्वल आला आहे. मागील पाच वर्षापासून प्रथम येण्याची परंपरा कायम ठेवली आहे.
By लोकमत न्यूज नेटवर्क | Follow | Published: June 8, 2019 11:59 PM2019-06-08T23:59:12+5:30 | Updated: June 9, 2019 12:00 AM2019-06-09T00:00:02+5:30
ठळक मुद्देपाच वर्षांपासूनची परंपरा। औरंगाबाद विभागात जिल्ह्याचा ८१.२३ टक्के निकाल
बीड : महाराष्ट्र राज्य माध्यमिक आणि उच्च माध्यमिक शिक्षण मंडळाद्वारे मार्च २०१९ मध्ये घेण्यात आलेल्या इयत्ता दहावीचा निकाल जाहीर झाला असून बीड जिल्हा औरंगाबाद विभागात अव्वल आला आहे. मागील पाच वर्षापासून प्रथम येण्याची परंपरा कायम ठेवली आहे.
१ ते २२ मार्च दरम्यान दहावीची परीक्षा घेण्यात आली होती. जिल्ह्यात ४३ हजार ८१६ विद्यार्थ्यांनी नोंदणी केली होती. त्यापैकी ४२ हजार ९६० विद्यार्थ्यांनी दहावीची परीक्षा दिली होती. ३४ हजार ८९६ विद्यार्थी उत्तीर्ण झाले आहेत.
८ जून रोजी जाहीर झालेल्या निकालानुसार बीड जिल्हा औरंगाबाद विभागात प्रथम आला असून जिल्ह्याचा निकाल ८१.२३ टक्के इतका लागला आहे.
च्जिल्ह्यातून २४ हजार ६६३ मुले व १८ हजार २९७ मुली अशा एकुण ४२ हजार ९६० विद्यार्थ्यांनी ही परीक्षा दिली. त्यापैकी १८ हजार ९६२ मुले तर १५ हजार ९३४ मुली असे एकुण ३४ हजार ८९६ मुले-मुली उत्तीर्ण झाले आहेत. रिपीटरच्या परीक्षेतही जिल्ह्यातील १२२६ पैकी ३४१ विद्यार्थी उत्तीर्ण झाले आहेत.
मुलींचे उत्तीर्ण प्रमाण जास्त
च्जिल्ह्यात यंदा उत्तीर्ण मुलींचे प्रमाण ८७.९० टक्के तर उत्तीर्ण मुलांचे प्रमाण ७६.८८ टक्के आहे. जिल्ह्यात पाटोदा तालुक्याचा सर्वाधिक ८७.२९ तर सर्वात कमी धारुर तालुक्याचा ७१.८४टक्के लागला आहे.
पाटोदा तालुका अव्वल; धारुर सर्वात कमी
पाटोदा -८७.२९
शिरु रकासार-८६.४०
बीड-८६.२४
आष्टी-८३.८२
गेवराई-८०.१५
माजलगाव-७३.३२
अंबाजोगाई- ७८.०७
केज- ८१.२७
परळी- ७६.३४
धारु र-७१.८४
वडवणी-८०.४९
एकूण - ८१.२३
Web Title: Beed district is at the 10th position
BeedSSC Resultबीडदहावीचा निकाल


text:
मॅक्स कार्ल एर्न्स्ट लुडविग प्लॅंक, (जन्म : २३ एप्रिल १८५८; - ४ ऑक्टोबर १९४७) हे जर्मन भौतिकशास्त्रज्ञ होते. त्यांनी पुंजभौतिकीचा शोध लावला. या शोधातून शास्त्र आणि तत्त्वज्ञान यांमधील क्रांतीला सुरुवात झाली. त्यांना पुंजवादाच्या सिद्धान्ताचे जनक समजले जाते व त्यासाठी त्यांना इ.स. १९१८ चे भौतिकशास्त्रातील नोबेल पारितोषिक मिळाले.
जीवन
प्लॅंक यांचे कुटुंब पारंपरिक पण सुशिक्षित होते. त्यांचे पणजोबा आणि आजोबा दोघेही गॅटिंजेनमधील ब्रह्मज्ञानाचे प्राध्यापक होते; वडील 'कील' आणि 'म्युनिच' विद्यापीठांत कायद्याचे प्राध्यापक होते. त्यांचा एक काका न्यायाधीशही होता.
कील येथील जोहान ज्युलियस विल्हेल्म प्लॅंक व त्याची दुसरी पत्नी एम्मा पॅटझिग हे प्लॅंकचे वडील आणि आई. कार्ल अर्न्स्ट लुडविग मार्क्स प्लॅंक या नावाने त्याचा बाप्तिस्मा झाला; त्याच्या दिलेल्या नावांपैकी मार्क्स (मार्कसचा एक अप्रचलित प्रकार किंवा कदाचित मॅक्ससाठी फक्त एक त्रुटी, जी प्रत्यक्षात मॅक्सिमिलियनसाठी लहान आहे) यांना "अपीलेशन नेम" म्हणून सूचित केले गेले.तथापि, वयाच्या दहाव्या वर्षी त्याने मॅक्स नावावर स्वाक्षरी केली आणि आयुष्यभर याचा उपयोग केला.
वडिलांच्या पहिल्या लग्नापासून त्याचे दोन भावंड असले तरी कुटुंबातील ते सहावे मूल होते.१८६७ मध्ये हे कुटुंब म्युनिकमध्ये गेले आणि प्लॅंकने मॅक्सिमिलियन्स व्यायामशाळेच्या शाळेत प्रवेश घेतला, जेथे तो एक तरुण गणितज्ञ हर्मन म्युलरच्या अधिपत्याखाली आला आणि त्याने त्याला खगोलशास्त्र आणि तंत्रशास्त्र तसेच गणित शिकवले. मल्लरकडूनच प्लॅंकने प्रथम ऊर्जा संवर्धनाचे तत्त्व शिकले.प्लॅंक यांचे पदवीचे शिक्षण 17 व्या वर्षी झाले.अशाप्रकारे प्लॅन्कचा प्रथमच भौतिकशास्त्राच्या क्षेत्राशी संपर्क साधला गेला.
प्लॅंकला संगीत ही भेट दिली गेली त्याने गाण्याचे धडे घेतले आणि पियानो, ऑर्गन आणि सेलो वाजविला आणि गाणी आणि ओपेरा तयार केल्या. तथापि, संगीताऐवजी त्याने भौतिकशास्त्र अभ्यासण्याचे निवडले.
म्यूनिच भौतिकशास्त्राचे प्राध्यापक फिलिप वॉन जॉली यांनी प्लॅंकला भौतिकशास्त्रात जाण्याचा सल्ला दिला. तो म्हणाला, "या क्षेत्रात जवळजवळ प्रत्येक गोष्ट आधीपासूनच सापडली आहे आणि जे काही बाकी आहे ते काही जागा भरून टाकायचे आहे." प्लॅंकने उत्तर दिले की आपली इच्छा ही नवीन गोष्टी शोधण्याची नसून,केवळ त्या क्षेत्राची ज्ञात मूलतत्त्वे समजून घेण्याची आहे.आणि म्हणूनच त्याने १८७४ मध्ये म्युनिक विद्यापीठातून अभ्यास सुरू केला.जॉली यांच्या देखरेखीखाली प्लॅंकने त्याच्या वैज्ञानिक कारकिर्दीचे पहिले प्रयोग केले, त्यांनी तापलेल्या प्लॅटिनमद्वारे हायड्रोजनच्या प्रसाराचा अभ्यास केला,आणि सैद्धांतिक भौतिकशास्त्रात पदार्पण केले.
१८७७ मध्ये ते बर्लिनमधील फ्रेडरिक विल्हेल्म्स विद्यापीठात भौतिकशास्त्रज्ञ हर्मन फॉन हेल्महोल्टझ आणि गुस्ताव किर्चहोफ आणि गणितज्ञ कार्ल वेयर्सट्रास यांच्यासमवेत एका वर्षाच्या अभ्यासासाठी गेले. त्यांनी लिहिले की हेल्होल्ट्ज कधीच तयार नव्हते, हळू हळू बोलले, सतत चुकीचे गणले गेले आणि आपल्या श्रोत्यांना कंटाळले, तर किर्चहोफ कोरडे व नीरस असलेल्या काळजीपूर्वक तयार व्याख्यानांमध्ये बोलले. लवकरच हेल्महोल्ट्जचे त्याचे जवळचे मित्र झाले. तेथे असताना त्याने क्लॉशियसच्या लेखनाचा मुख्यतः आत्म-अभ्यासाचा कार्यक्रम हाती घेतला ज्यामुळे ते त्याचे क्षेत्र म्हणून थर्मोडायनामिक्स निवडण्यास कारणीभूत ठरले.
ऑक्टोबर १८७८ मध्ये प्लॅंकने आपली पात्रता परीक्षा उत्तीर्ण केली आणि फेब्रुवारी १८७९ मध्ये त्याच्या शोध प्रबंध सादर केला. त्यांनी म्युनिकमधील त्याच्या पूर्वीच्या शाळेत थोडक्यात गणित आणि भौतिकशास्त्र शिकवले.
सन १८८० पर्यंत, प्लॅंकने युरोपमध्ये दोन उच्च शैक्षणिक पदवी मिळविल्या.
शैक्षणिक कारकीर्द
त्याच्या क्षेत्रामधील प्रबंध (thesis ) पूर्ण झाल्यावर, प्लॅंक म्युनिकमध्ये एक विनाशुल्क प्राइवेटडोजेंट (व्याख्याता / सहाय्यक प्राध्यापकांच्या तुलनेत जर्मन शैक्षणिक रॅंक) बनले, त्याला शैक्षणिक पदाची ऑफर येईपर्यंत प्रतीक्षा केली गेली.सुरुवात


मुंबई, दि. ७ :- राज्यात अतिरिक्त उसाचा प्रश्न गंभीर होत असल्याच्या पार्श्वभूमीवर शेतकऱ्यांच्या शेतात उभ्या असलेल्या अतिरिक्त उसाचे गाळप पूर्ण करण्यासाठी हंगाम संपलेल्या कारखान्यांचे हार्व्हेस्टर ताब्यात घेण्याचे, तसेच ताब्यात घेतलेले हार्व्हेस्टर गळीत हंगाम सुरु असणाऱ्या साखर कारखान्यांना भाडेतत्तावर उपलब्ध देण्याचे निर्देश उपमुख्यमंत्री अजित पवार यांनी आज दिले. हार्व्हेस्टर ताब्यात घेण्यासाठी साखर आयुक्तांनी संबंधित जिल्हाधिकाऱ्यांना तातडीने सूचना द्याव्यात. शेतकऱ्यांच्या शेतात उभ्या असलेल्या अतिरिक्त उसाचे गाळप करण्यासाठी सर्व यंत्रणांनी समन्वयाने काम करावे, अशा सूचनाही उपमुख्यमंत्री अजित पवार यांनी दिल्या.
राज्यातील अतिरिक्त उसाचा प्रश्न सोडवण्यासाठी उपमुख्यमंत्री अजित पवार यांच्या अध्यक्षतेखाली मंत्रालयात बैठकीचे आयोजन करण्यात आले होते. या बैठकीला महसूलमंत्री बाळासाहेब थोरात, सहकारमंत्री बाळासाहेब पाटील, सार्वजनिक आरोग्यमंत्री राजेश टोपे, वैद्यकीय शिक्षणमंत्री अमित देशमुख, राष्ट्रीय साखर संघाचे अध्यक्ष जयप्रकाश दांडेगावकर, नियोजन विभागाचे अपर मुख्य सचिव नितीन गद्रे, वित्त विभागाचे प्रधान सचिव ओ. पी. गुप्ता, साखर आयुक्त शेखर गायकवाड, साखर संघाचे उपाध्यक्ष आबासाहेब पाटील, साखर संघाचे व्यवस्थापकीय संचालक संजय खताळ, वेस्टर्न शुगर मिल्स असोसिएशनचे अध्यक्ष बी. बी. ठोंबरे आदी मान्यवरांसह वरिष्ठ अधिकारी उपस्थित होते.
उपमुख्यमंत्री अजित पवार म्हणाले की, राज्यात यंदा चांगला पाऊस झाला आहे. उसाची लागवड मोठ्या प्रमाणावर झाली आहे. त्यामुळे अतिरिक्त उसाचा प्रश्न निर्माण झाला आहे. उन्हाळ्याची तीव्रता वाढत असल्यामुळे ऊसतोड मजूरांच्या कार्यक्षमतेवर परिणाम होत आहे. या सर्व गोष्टीचा विचार करुन राज्यातील ज्या साखर कारखान्यांचा गळीत हंगाम पूर्ण झाला आहे, त्यांच्या हार्व्हेस्टर मशीन ताब्यात घेऊन ते हार्व्हेस्टर गळीत हंगाम सुरु असणाऱ्या कारखान्यांना भाडेतत्वावर उपलब्ध करुन देण्याचे निर्देश उपमुख्यमंत्री अजित पवार यांनी साखर आयुक्तांना दिले. राज्यातील शेतकऱ्यांचे नुकसान होऊ नये यासाठी सर्व यंत्रणांनी समन्वयाने काम करण्याच्या सूचना त्यांनी दिल्या. अतिरिक्त उसामुळे राज्यातील ऊस उत्पादक शेतकऱ्यांचे नुकसान होऊ दिले जाणार नाही. पुढील वर्षी सुध्दा अतिरिक्त ऊसाचा प्रश्न निर्माण होऊ शकतो, त्यामुळे पुढील गळीत हंगामाचे सुध्दा योग्य ते नियोजन करण्याच्या सूचना उपमुख्यमंत्री अजित पवार यांनी दिल्या.


text:
ज्येष्ठ अभिनेते अरविंद देशपांडे – Marathisrushti Articles
Homeव्यक्तीचित्रेज्येष्ठ अभिनेते अरविंद देशपांडे
ज्येष्ठ अभिनेते अरविंद देशपांडे
January 10, 2019 संजीव वेलणकर व्यक्तीचित्रे
सुलभा देशपांडे व अरविंद देशपांडे या दोघांचं नाटय़वेड खरं तर कमालीचं टोकाचं होतं. त्यामुळे तर ओळख झाली. त्या काळात म्हणजे १९६०च्या दशकात.
मुख्य मुंबई शहरातल्या प्रेमिकांना मलबार हिलची बाग एकांतात गप्पात रंगून जाण्यासाठी आवडत असे. हे प्रेमीयुगुल मलबार हिल चढून गेलं, पण ओढ वाटत असली तरी अजून ते कळीचं वाक्य दोघांमध्ये उच्चारलं गेलं नव्हतं. त्यामुळे मौनात दोघं ती टेकडी चढले आणि उतरले. खिशात पैसे बेताचे असले तरी मग आइस्क्रीम खायचं ठरलं. नंतर टॅक्सीने तिला घरी सोडायचं, असाही बेत ठरला. दोघांनाही उगाच हसू येत होतं आतल्या आत, एकमेकांकडे पाहताना मात्र चेहरा गंभीर, पण डोळे 'देई वचन तुला' असं सांगत होते. शेवटी त्याने तिला लग्नाचं विचारलं.. तेव्हा काही सेकंदांसाठी तिच्या घशात आइस्क्रीम अडकलं तरी 'मला आवडेल' एवढंच वाक्य बाहेर पडलं; पण पुढचं वाक्य कसं उच्चारायचं हे त्या २०/२१ वर्षांच्या मुलीला कळत नव्हतं. त्यानेच त्या पणला पुस्ती जोडली.. 'लग्न केल्यावर नाटक सोडायचं नाहीस तू.'
बस्स, हेच तर हवं होतं. आता सुटकेच्या भावनेने तिला हसू फुटलं. कसाटा आइस्क्रीम महाग असल्याने पैसे संपले. मग टॅक्सी कुठली, बसच्या रांगेत उभं राहावं लागलं.. पुढची दोन वर्ष ते असे छान प्रियकर-प्रेयसीची भूमिका जगत होते. १९६० मध्ये सुलभा कामेरकर या सुलभा देशपांडे झाल्या आणि पुढे हे दाम्पत्य विलक्षण पद्धतीने शेवटपर्यत नाटक जगले..
अरविंद देशपांडे यांच्या बरोबरचा सुलभा देशपांडे याचा संसार हा दोघंही नाटकात असल्याने कधी गंभीर, तर कधी गमतीदार असायचा. कारण अरविंद कधी दिलेली वचनं पाळत नसत. मग दर वाढदिवसाला एक चिठ्ठी सुलभाताईंना मिळे. 'मी तुझं देणं लागतो. एक सिल्कची साडी.' शेवटी अशा चार-पाच चिठ्ठय़ा जमा झाल्यावर सुलभाताईं त्यांना म्हणाल्या, ''या चिठ्ठय़ा घ्या आणि गोदरेजचं कपाट आणा.'' त्या वेळी पहिलं कपाट घरी आलं..
त्यांचा मुलगा निनाद ३/४ वर्षांचा होईपर्यंत सुलभाताई नाटक सोडून घरीच रमल्या. भुलाभाई देसाई इन्स्टिटय़ूटमध्ये, 'रंगायन'मध्ये मात्र जात राहिल्या, कारण नाटकाचं वातावरण. त्याच इमारतीत अल्काझींची थिएटर युनिट ही हिंदी नाटकवाल्याची संस्था. सत्यदेव दुबे ती सांभाळत. ते अरविंदचे मित्र. एकदा ते अडचणीत होते. त्यांनी अरविंदला गळ घातली आणि अरविंदनी सुलभाताईंना. 'कलकत्ता फेस्टिव्हल'मध्ये थिएटर युनिटचं नाटक सादर होणार होतं- 'अंधायुग'. त्यातली मूळ गांधारी आजारी पडली होती. फेस्टिव्हल चार दिवसांवर आला होता. ती गांधारी (हिंदीत) सुलभाताईंनी उभी करावी म्हणून अरविंद सुलभाताईंना सांगत बसले, ''रंगभूमीची तुझ्याकडून कलावंत म्हणून अपेक्षा आहे, तू हे चॅलेंज स्वीकार. आपला विश्वास आपल्यावर बसणं आवश्यक आहे. आर्टिस्ट जितका टेन्शनमध्ये तितकंच त्याचं काम चांगलं होतं. वगैरे वगैरे.'' सुलभाताई सांगतात, ''असं जगावेगळं अभिनयाचं तंत्र अरविंद मला सांगत होता आणि शेवटी मी गांधारीची भूमिका करायला तयार झाले. चार दिवस हिंदी उच्चारांसह कसून तालीम केली.''
आणि नेमका निनाद आजारी पडला; पण अरविंदनी ताईंना गळ घातलीच, ''कलकत्त्याची तयारी कर. प्रेस्टिज शो आहे. रंगभूमीची प्रतिष्ठा राखली पाहिजे.'' सत्यदेव दुबे न्यायलाही आले, त्यांनी सुलभाताईंची बॅग घेतली. डोळ्यांत अश्रू घेऊन त्या घराबाहेर पडल्या. डोळ्यांत अश्रू घेऊन त्या घराबाहेर पडल्या.
सुलभाताई एका मुलाखतीत म्हणतात, ''तापानं फणफणलेल्या निनादने हे पाहिलं. नंतर दोन वर्ष तो दुबेंशी बोलत नव्हता.'' 'अंधायुग'मध्ये तेव्हा अमरीश पुरी, राजेश खन्ना हे हिंदी थिएटरचे कलावंत होते. कोलकात्याला पोचताच सुलभाताईंना तार मिळाली- 'निनादचा ताप उतरला.' त्या म्हणतात, ''त्या दिवशी माझी गांधारीची भूमिका इतकी छान झाली की शेवटचा, कृष्णाला गांधारी शाप देते तो सीन आठवला की, अजूनही अंगावर शहारे उभे राहतात.''
विजय तेंडुलकरांची नाटकं अरविंद द


मुंबई वृत्तान्त
ठाणे वृत्तान्त
महामुंबई वृत्तान्त
नाशिक वृत्तान्त
नागपूर वृत्तान्त
नगर/पश्चिम महाराष्ट्र वृत्तान्त
- कोल्हापूर महापालिकेची बँक हमी प्रदूषण नियंत्रण मंडळाकडून जप्त
- 'आयआरबी' कर्मचा-यांना टोप गावातून पिटाळले
मराठवाडा वृत्तान्त
रविवार वृत्तान्त
विदर्भरंग
मोस्ट कमेन्टेड
- जेमतेमांचा जश्न
- शिवसेनेला अजिबात महत्त्व नको, ही तो श्रेष्ठींची इच्छा!
- कुठे नेऊन ठेवणार महाराष्ट्र?
- सध्यातरी शिवसेना सत्तेत सहभागी होण्याची शक्यता कमी - रुडी
- मनसैनिकांनो, शनिवारी 'कृष्णकुंज'वर येऊ नका - राज ठाकरेंचे आवाहन
- नवाझ शरीफ यांना निमंत्रण, मोदींना मात्र नाही!
- सोहळ्यासाठी गुजरातमधूनही पोलिसांचा फौजफाटा
- राजवाडा नाही, तीन मजले तीन कुटुंबांसाठी!
मोस्ट रीड
- शिवसेनेला अजिबात महत्त्व नको, ही तो श्रेष्ठींची इच्छा!
- कुठे नेऊन ठेवणार महाराष्ट्र?
- राजवाडा नाही, तीन मजले तीन कुटुंबांसाठी!
- मोदी आणि शहांची माफी मागा - शिवसेनेची कोंडी करण्याची भाजपची रणनिती
- फोटो गॅलरी : गेली शान, तरी आलिशान!
- जेमतेमांचा जश्न
- सौ. मुख्यमंत्री झाल्यानंतरही नोकरी सुरूच राहणार
- शिवसेनेला केवळ दोनच कॅबिनेट मंत्रिपदे?; अर्थ, गृह, ऊर्जा, महसूल भाजपकडेच राहणार
कट्टय़ावर तसे सर्वच जमले होते, पण कट्टय़ाची जान असलेला चोच्या मात्र अजूनही कट्टय़ावर आलेला नव्हता. च्यायला! हा चोच्यापण ना, कुठे तडमडतोय काय माहिती, तो नसला की कट्टय़ावर मजा नाही यार, असं संत्या म्हणतो न म्हणतोच तोच चोच्या कुठून तरी काही घेऊन आला. कट्टय़ाच्या एका कोपऱ्याला तो गेला आणि जाता-जाता म्हणाला ''तुम्हाला ना एक मजा दाखवतो.'' चोच्याने असं म्हटल्यावर साऱ्यांचेच डोळे त्याच्याकडे लागले. त्याने खिशातून काही तरी काढलं, त्यानंतर माचिस काढली. त्याच्या हातात सिगारेटसारखं काही दिसलं नाही, त्यामुळे हा आता माचिसने काय करणार, याची उत्सुकता साऱ्यांनाच होती. अभ्याला राहवलं नाहीच. साल्या चोच्या, आता काय कट्टा जाळणार वगैरे आहेस की काय, असं अभ्याने म्हटल्यावर चोच्याने फक्त एक कटाक्ष त्याच्याकडे टाकला. त्यामध्ये 'तू काय ० सारखा बोलतोस,' हे होतं. चोच्या पुन्हा आपल्या कामाला लागला. त्याने माचिसची काडी काढली तसं सारे त्याच्याजवळ गेले. त्याने माचिस पेटवली आणि सापाच्या गोळीला लावली. सापाची गोळी पेटली, त्यामधून धूर यायला लागला आणि साप बाहेर यायला लागला. तस्स, काय चोच्या, पोरखेळ लावलाय यार, ही सगळी लहान मुलांची कामं आहेत. लहान असताना आम्हीपण केलं हे सगळं, पण आता काय हे शोभतं का, असं स्वप्ना बोल्ल्यावर चोच्याकडे उत्तर होतंच, ''दिल तो बच्चा हैं जी,'' असं चोच्या म्हणाला आणि सर्वाच्याच चेहऱ्यावर थोडंसं स्मित आलं. अगं, कधी तरी लहान व्हावं माणसाने. गम्मत असते गं त्यामध्ये, असं चोच्या बोल्ला खरा आणि मग त्यानंतर लहानपणीची दिवाळी साऱ्यांना आठवायला लागली.
अरे, लहानपणी ना बाबा फटाके आणायचे, त्यानंतर मी आणि माझा भाऊ फटक्यांची वाटणी करायचो. तो मोठा होता आणि त्यामध्ये हरामखोर, त्यामुळे माझ्या वाटय़ाला नेहमीच कमी फटाके यायचे. तो बॉम्ब वगैरे स्वत:ला घ्यायचा आणि माझ्या वाटय़ाला फुलबाजा, पाऊस, चक्र, लवंगी असे फटाके यायचे. मग काय तो मित्रांबरोबर रात्री बाहेर पडल्यावर चोरायचे त्याचे फटाके, असं स्वप्ना म्हणत असताना तिच्या डोळ्यांपुढे ती लहानपणीची दिवाळी तरळली होती. सर्वच तिचं ऐकण्यात व्यस्त होते, कारण कुठे ना कुठे तरी त्यांच्या आयुष्यातही असं काही तरी घडलं असावं, पण प्रत्येकाच्या काही ना काही तरी आठवणी लहानपणीच्या दिवाळीच्या होत्याच. स्वप्नाचं संपल्यावर अभ्यानं नंबर लावला. दिवाळीमध्ये ना किल्ले तयार करायला जाम मजा यायची यार, दिवसभर बिल्डिंगच्या खाली पडलेलो असायचो आम्ही, जेवायचा पत्ता नसायचा, मग कुणाच्या तरी घरी दिवाळीच्या पदार्थाचा वास आला की तिथे जायचं आणि काकींना मस्का लावून खाऊन घ्यायचं, असंच चालायचं. आमच्याकडे तेव्हा कुठे पैसे वगैरे असायचे, काही नाही, मग काय कुणाला तरी झाडावर चढवायचं आणि स्पॉन्सर शोधायचा, नाही तर आपल्या घरी जे असेल ते आणाय


text:
महत्त्वाच्या घटना आणि घडामोडी
जन्म
मृत्यू
शोध
निर्मिती
समाप्ती
इ.स.पू. ३१९
इ.स.पू.चे ३१० चे दशक
इ.स.पू.चे ४ थे शतक
इ.स.पू.चे १ ले सहस्रक


text:
चीनचा खोडसाळपणा कायम - तरुण भारत | तरुण भारत
You are here: Home » राष्ट्रीय » चीनचा खोडसाळपणा कायम
Posted: 2:11 AM, 30/01/2018 by PARASHURAM PATIL
डोकलाम स्वतःचा भूभाग असल्याचे केले विधान : विकासकामे सुरू असल्याचा दावा
डोकलाम आमचाच हिस्सा असून तेथे विकासकामे सुरू असल्याचे विधान चीनने केले आहे. भारत तसेच चीनने डोकलामसमवेत पूर्ण सीमा विवाद शांतता तसेच चर्चेने सोडवावा, असेही चिनी अधिकाऱयाने म्हटले. मागील वर्षी 16 जून रोजी दोन्ही देशांदरम्यान डोकलाम वाद झाला होता. तेव्हा दोन्ही देशांचे सैन्य 100 मीटरच्या अंतरावर परस्परांच्यासमोर उभे ठाकले होते. 28 ऑगस्ट रोजी 73 दिवसांनी पंतप्रधान नरेंद्र मोदींच्या चीन दौऱयाअगोदर वादावर तोडगा काढण्यास यश आले होते.
चीनमधील भारतीय राजदूत गौतम बंबावले यांनी अलिकडेच तेथील सरकारी वृत्तपत्र ग्लोबल टाईम्सला मुलाखत दिली होती. 3448 किलोमीटर लांबीच्या भारत-चीन सीमेवर संवेदनशील ठिकाणांवर जैसे थे स्थिती कायम ठेवली जावी असे बंबावले यांनी म्हटले होते. दोन्ही देशांदरम्यान जो तणाव आहे, तो एका व्यवस्थेद्वारेच शांततेने निकालात काढला जावा. याकरता वातावरणाची निर्मिती करावी लागणार असल्याचे चीनच्या विदेश मंत्रालयाच्या प्रवक्त्या हुआ चुनयिंग यांनी सांगितले.
भूतान स्वतःचा दावा मांडणारा डोकलाम आमचा भूभाग आहे. तेथे आम्ही विकासकामे करत आहोत. डोकलामच्या मुद्यावर चीनची भूमिका ठाम आहे. डोंगलांग (डोकलाम) समवेत सीमेला लागून असलेल्या भागांमध्ये नेहमीच चीनचे सार्वभौमत्व राहिले आहे. भारतीय प्रसारमाध्यमांमध्ये डोकलाममधील विकासावरून बातम्या दिल्या जातात. त्यांनाच तेथील स्थितीची अधिक चिंता असल्याची टिप्पणी चुनयिंग यांनी केली. 1890 मध्ये झालेल्या चीन-युनायटेड किंग्डम कराराचा दाखला देत चुनयिंग यांनी ऐतिहासिक करारामुळेच भारत-चीन सीमेवरील सिक्कीम सेक्टरला वेगळे करण्यात आले होते आणि ती बाब चीन मान्य करत असल्याचे सांगितले.
छत्तीसगढमध्ये 7 नक्षलवाद्यांना अटक


text:
्षण देऊन, सुशिक्षित तरुणांना स्वावलंबी बनवण्याचा ट्रस्टचा मानस आहे.
- नीलीमा बेडेकर
_EMAIL_
नीलिमा बेडेकर यांनी बी ए पर्यंतचे शिक्षण घेतले आहे. त्यांना चित्रकलेची आवड आहे. त्या लहान मुलांना चित्रकलेचे प्रशिक्षण देतात. त्या बासष्ट वर्षांच्या आहेत.
लेखक: नीलीमा बेडेकर


text: ्श्‍वभूमीवर उरबडवेगिरीचा उद्योग चॅनेल का करत आहेत, याचा विचार व्हायला हवा. सुशांतच्या आत्महत्येनंतर काही दिवसांतच तो खून असल्याचा दावा या वाहिन्या करू लागल्या. त्याच सुमारास या 'हत्ये'त एका युवक मंत्र्याचा हात असल्याचा आरोप भाजपच्या एका आमदाराने केला. आता देवेन्द्र फडणवीस मात्र तसा काही भाजपचा दावा नसल्याचे सांगू लागले आहेत. याचा अर्थ स्पष्ट आहे. पक्षात जो जबाबदार नेता आहे, त्याने इन्कार करायचा आणि खालच्या स्तरावरील कार्यकर्ते-नेते यांनी मात्र संशयाचे धुके निर्माण करायचे, असा हा खेळ आहे. हा प्रयत्न 'मातोश्री'लाच लक्ष्य करण्याचा आहे, हे उघड आहे. भाजपसाठी हे राजकारण असू शकेल आणि त्यास दोन महिन्यांवर येऊन ठेपलेल्या बिहारमधील निवडणुकांचा संदर्भ आहे, ही बाब लपून राहिलेली नाही. या 'खेळा'त या वाहिन्या उद्दामपणे सामील झाल्याचे आता स्पष्ट झाले आहे. त्यामुळेच रियाला 'विषकन्या' ठरवूनही हे अँकर मोकळे झाले आहेत. मात्र, वाहिन्यांचा हा खेळ प्रसारमाध्यमांच्या साऱ्या संकेतांना काळिमा फासणारा आहे. इलेक्‍ट्रॉनिक माध्यम्यांसाठी नियमनाची चौकट तयार करणे किती आवश्‍यक आहे, हे यानिमित्ताने प्रकर्षाने जाणवते.


text: Publication: डॉ. राम मनोहर लोहिया स्मृतीकेंद्र


text:
ळी दहन केले जाते.
* दहनानंतर गव्हाच्या ओंब्या त्यात भाजल्या जातात. हा सण नवीन पिकाच्या आनंदातही साजरा केला जातो.
* होळी दहनानंतर जी राख उरते. तिला भस्म म्हटले जाते. ते शरीरावर लावायला हवे.
* राख लावताना खालील मंत्राचे उच्चारण करावे...
होळीची गरम राख घरात समृध्दी आणते असे मानले जाते. असे केल्याने घरात शांती आणि प्रेमाचे वातावरण निर्माण होते.
होलिकापूजन विधी फाल्गून शुक्ल अष्टमीपासून पौर्णिमेपर्यंत आठ दिवस होलाष्टक साजरे केले जाते. त्यासोबतच होळी उत्सव साजरा करण्याची सुरूवा...
होळी खेळण्यासाठी नैसर्गिक रंग कसे तयार करावेत - How to make Natural Colors for Holi
होळी खेळण्यासाठी नसíगक रंगांचा वापर करणे सर्वात उत्तम. त्यामुळे अन्य गोष्टींवर व तुमच्यावर कोणतेही दुष्परिणाम होत नाहीत. गुलाल व अन्य नसर्गिक पाणीयुक्त रंग तुलनेने आपल्या शरीरासाठी सुरक्षित मानले जातात.
नैसर्गिक रंग..
* जांभळा रंग : बीट साल पाण्यात उकळून हा रंग तयार होतो.बिटाचे पाणी हाही एक चांगला ओला रंग आहे.
* पिवळा रंग : बेलफळाचे साल उकळून एक भाग हळद, दोन भाग पीठ मिर्शण करून हा रंग तयार होतो.पिवळी हळदीची पावडरदेखील एक नसíगक सुंदर पिवळा रंग तयार करते.
हळद, कस्तुरी हळद आणि बेसनाच्या पिठापासून पिवळा रंग तयार करता येतो. कोरडा रंग म्हणून त्याची एकमेकांवर उधळण करता येते. तसेच पिवळ्या झेंडूच्या फुलांच्या पाकळ्या किंवा नाजूक बहाव्याच्या फुलांच्या पाकळ्या सावलीत सुकवून घेतल्यानंतर त्यात बेसनचे पीठ मिसळल्यास कोरडा रंग तयार होईल. ओला रंग तयार करण्यासाठी या फुलांच्या पाकळ्या रात्रभर पाण्यात भिजवत ठेवा. त्यात आवश्यकतेनुसार हळद टाकून मिश्रण चांगले उकळवून घ्या.
* काळा रंग : आवळ्याचा किस लोखंडी तव्यावर भाजून त्यावर पाणी टाकावे आणि उकळावे.
* लाल रंग : जास्वंदाची फुले, पळस, गुलाब आदी कुटून लगदा तयार करा व तो पाण्यात टाकून ढवळा. या फुलांना वाळवूनही रंग तयार होतो. लालसर चंदन पावडर ही एक उत्तम पर्याय असू शकते.
रंगपंचमीच्या दिवशी लाल रंगांचे आकर्षण काही औरच असते. लाल रंगात नखशिखान्त भिजून मित्र परिवाराच्या भेटीगाठी घेत दिवसभर फिरणाऱ्या तरुणाईच्या झुंडीच्या झुंडी दृष्टीस पडत असतात. लाल रंग तयार करण्यासाठी रक्तचंदनाचा वापर करता येऊ शकेल. रक्तचंदन आरोग्यासाठी उत्तम मानले जाते. रक्तचंदनाच्या खोडाची भुकटी पाण्यात उकळवून थंड केल्यावर गडद रंग तयार होतो. तो पाण्यात मिसळून रंगपंचमी साजरी करता येते. तसेच मधुमेहींसाठी वरदान ठरणाऱ्या जास्वंदीच्या फुलापासूनही लाल रंग बनविता येतो. जास्वंदीची फुले नाजूक असल्यामुळे ती उन्हाऐवजी सावलीत वाळवून घ्यावीत. त्यापासून तयार केलेली भुकटी पाण्यामध्ये उकळवून घ्यावी. निर्माण होणारे जाड मिश्रण आवश्यकतेनुसार पाण्यात मिसळावे.
* नारंगी/केशरी रंग : बेलफळाचा गर उकळल्यास हा नारंगी रंग तयार होतो. पांगाऱ्याच्या फुलांपासून केशरी रंग तयार करता येतो. पांगाऱ्याची फुले सावलीत वाळवून घेतल्यानंतर त्याची भुकटी बनवली की झाला कोरडा रंग तयार. ओला केशरी रंग तयार करण्यासाठी ही फुले रात्रभर पाण्यात भिजवावीत. त्यानंतर हे मिश्रण उकळविल्यानंतर ओला केशरी रंग तयार होतो. या रंगाला सुगंधही असतो.
* हिरवा रंग : गहू, ज्वारी, पालक, हिरव्या पानाचा लगदा, मेंदीची पाने कुटून ढवळणे किंवा मेंदीच्या पानांची भुकटी पिठात मिसळल्यावरही हा रंग तयार होतो.पालकाच्या पानाच्या कोरडय़ा पावडरीपासून सुंदर हिरवा रंग तयार होतो.
गुलमोहर, मेहंदीची पाने आणि गव्हाचे कोंब यांची भुकटी तयार करून रात्रभर एखाद्या पिठामध्ये भिजत ठेवा. कोथिंबीर आणि पालकच्या पानांचा लगदा तयार करून या मिश्रणात मिसळा. म्हणजे हिरवा रंग तयार होईल.
होळी खेळताना फक्त एवढंच लक्षात घ्या, रंग सुरक्षिततेने खेळा. तुमच्या त्वचेला, डोळ्यांना व केसांना अनसíगक रंगांपासून होणा-या दुष्परिणामापासून सावध राहा.
होळीच्या वेळेस कुठली काळजी घ्याल?
» त्वचेसाठी योग्य, असे हर्बल, नसíगक रंग किंवा नसíगक उत्पादनांचा वापर करा.
» सिंथेटिक रंग त्वचेवर दाह निर्माण करतात, त्यामुळे आंधळेपणाही येतो, म्हणून योग्य काळज


विल्यम हेन्री हॅरिसन
विल्यम हेन्री हॅरिसन (इंग्लिश: William Henry Harrison ;) (९ फेब्रुवारी, इ.स. १७७३ - ४ एप्रिल, इ.स. १८४१) हा अमेरिकेचा नववा राष्ट्राध्यक्ष, राजकारणी व सैनिकी अधिकारी होता. तो अमेरिकेच्या संयुक्त संस्थानांच्या स्वातंत्र्यपूर्वकाळात जन्मलेला अंतिम, तर अध्यक्षपदावर असताना मरण पावलेला पहिला राष्ट्राध्यक्ष ठरला. ४ मार्च, इ.स. १८४१ साली अध्यक्षपदी बसलेल्या हॅरिसनाचा कार्यकाळ ४ एप्रिल, इ.स. १८४१ रोजी न्युमोनियामुळे मृत्यू ओढवल्यामुळे केवळ ३२ दिवस टिकला.
अध्यक्षीय कारकिर्दीआधी त्याने वायव्य प्रदेशाचे प्रादेशिक काँग्रेशीत प्रतिनिधित्व केले होते. तसेच इंडियाना प्रदेशाचा राज्यपाल व पुढे ओहायो संस्थानाचा काँग्रेस-प्रतिनिधी व सिनेटर या पदांवरही त्याने काम केले. त्याआधी अमेरिकन स्वातंत्र्ययुद्धाच्या काळात इ.स. १८११ साली अमेरिकन इंडियनांविरुद्ध लढलेल्या टिपेकनूच्या लढाईत व इ.स. १८१२ साली अमेरिकन इंडियन व ब्रिटिश फौजांच्या आघाडीविरुद्ध लढलेल्या थेम्स नदीकाठच्या मॉरेव्हियनाच्या लढाईत त्याने अमेरिकन फौजांचे यशस्वी नेतृत्व केले.
बाह्य दुवे[संपादन]
- विल्यम हेन्री हॅरिसन याचा अल्पपरिचय. अमेरिकन प्रेसिडेंट्स. कॉम. (इंग्लिश मजकूर)
- विल्यम हेन्री हॅरिसन याचे किंवा याच्याबद्दल प्रकाशित साहित्य. वर्ल्डकॅट. (इंग्लिश मजकूर)


text:
आगीची चौकशी संपल्यानंतरच मोनो डार्लिंग धावणार | Saamana (सामना)
आगीची चौकशी संपल्यानंतरच मोनो डार्लिंग धावणार
चेंबूरच्या माहुल येथील म्हैसूर कॉलनी स्थानकात गुरुवारी पहाटे आगीच्या भक्ष्यस्थानी पडलेल्या मोनोरेलच्या दोन कोचमुळे मोनोरेलच्या सुरक्षेवर मोठे प्रश्नचिन्ह निर्माण झाल्याने या प्रकरणाची चौकशी करण्यासाठी नेमलेल्या समितीच्या अहवालानंतरच मोनोरेल पुन्हा चालविण्याचा निर्णय घेण्यात आला आहे.
आर्थिक अडचणीत असलेल्या मोनोरेलच्या शेवटच्या दोन कोचना काल पहाटेच्या सुमारास अचानक शॉर्टसर्किट होऊन आग लागून ट्रेनचे मोठे नुकसान झाले आहे. सुदैवाने ही गाडी संपूर्ण रिकामीच होती, मोनोरेलचे ड्रायव्हर कसेबसे बाहेर आल्याने बचावले. त्यानंतर पुढील सूचना मिळेपर्यंत मोनोरेल बंद ठेवण्याचा निर्णय घेण्यात आला होता. गुरुवारीच एमएमआरडीएने निवृत्त रेल्वे सुरक्षा आयुक्त पी. एस. बगेल यांच्या नेतृत्वाखाली मोनोरेलच्या आगीची चौकशी करण्यासाठी समिती नेमली आहे. त्या समितीचा अहवाल आल्यानंतरच मोनोरेलच्या फेऱ्या पुन्हा सुरू करण्यात येतील. तपासणीनंतर मोनोच्या डब्यांमध्ये नेमका काय दोष आहे याचा उलगडा त्यामुळे करणे शक्य होणार आहे. त्यामुळे चेंबूर परिसरात ट्रफिक जॅमपासून सुटका मिळविण्यासाठी सकाळी व संध्याकाळी पिकअवरमध्ये मोनोचा वापर करणाऱ्या प्रवाशांना आता अन्य प्रवास साधनांचा वापर करावा लागणार आहे.
दिवसाला दीड लाखाचे उत्पन्न
मोनोरेलच्या चेंबूर ते वडाळा या पहिल्या टप्प्यात दररोज अडीचशेहून अधिक फेऱ्या होत असून १५ ते १७ हजार प्रवासी दररोज प्रवास करतात. त्यातून दिवसाला दीड लाखाचे उत्पन्न एमएमआरडीएला मिळत होते. मोनो चालविण्याचा खर्च पाहता हे उत्पन्न अत्यंत तुटपुंजे असून दिवसाला सहा ते आठ लाखांचा मोनोला तोटा होत आहे.
सरकारचे चौकशीचे आदेश
मोनोरेलच्या रिकाम्या कोचना लागलेल्या आगीच्या प्रकरणाची सखोल चौकशी करण्याचे आदेश राज्य सरकारने दिल्याचे गृहराज्यमंत्री रणजित पाटील यांनी आज जाहीर केले. नगर विकास खात्याचे प्रधान सचिव नितीन करीर आगीच्या कारणांची चौकशी करून सात दिवसांत आपला अहवाल सादर करतील असेही त्यांनी स्पष्ट केले.
मागीलदुसरा दिवसही बडोद्याचा
पुढीलमी राणादाच!


text:
India gift 193 Solar Panels for Every UN Member country zws 70 | संयुक्त राष्ट्रांना भारताकडून 'सोलर' भेट | Loksatta
भारत १० लाख डॉलर्स किमतीच्या सौर पट्टिका संयुक्त राष्ट्रांच्या मुख्यालयावर लावण्यासाठी देणार आहे.
पीटीआय | September 21, 2019 01:29 am
भारत १० लाख डॉलर्स किमतीच्या सौर पट्टिका संयुक्त राष्ट्रांच्या मुख्यालयावर लावण्यासाठी देणार आहे. यात प्रत्येक देशासाठी एक या प्रमाणे १९३ सौर पट्टय़ा असून महात्मा गांधी यांच्या १५० व्या जयंतीनिमित्ताने मोदी हे २४ सप्टेंबर रोजी एका कार्यक्रमात संयुक्त राष्ट्रांच्या मुख्यालयातील गांधी सोलर पार्क व गांधी पीस गार्डनचे उद्घाटन दूरनियंत्रण पद्धतीने करणार आहेत.
गांधी पीस गार्डन हा भारताच्या न्यूयॉर्कमधील महावाणिज्य दूतावासाचा उपक्रम असून त्यात दीडशे झाडे लावण्यात आली आहेत. या प्रकल्पास शांती फंड व दी स्टेट युनिव्हर्सिटी ऑफ न्यूयॉर्क यांनी मदत दिली आहे. हे स्मृती उद्यान गांधींच्या स्मृतीला समर्पित केले जाईल. काही लोक त्यांच्या प्रियजनांच्या स्मृतीसाठी यातील झाडे दत्तक घेणार आहेत. स्टेट युनिव्हर्सिटी ऑफ न्यूयॉर्कच्या आवारात या स्मृती उद्यानाची निर्मिती ६०० एकर जागेत केली आहे. भारताचे स्थायी दूत सय्यद अकबरूद्दीन यांनी सांगितले,की संयुक्त राष्ट्रांत भारताने असे प्रतीकात्मक प्रयत्न यापूर्वी कधी केले नव्हते. यातून प्रत्येक देशावर प्रभाव पडणार आहे. संयुक्त राष्ट्रांतील गांधी सोलर पार्कमध्ये ५० किलोवॉट वीज निर्मिती होणार आहे. तीस हजार किलो कोळसा जाळून जेवढी वीज निर्मिती होते तेवढी यात होणार आहे.
मोदी विविध नेत्यांशी संपर्क साधणार
न्यूयॉर्क : संयुक्त राष्ट्रांच्या आमसभेचे ७४ वे अधिवेशन पुढील आठवडय़ात सुरू होत असून त्यानिमित्ताने भारताने विविध देशांशी संपर्क प्रस्थापित करण्यासाठी जय्यत तयारी केली असून पंतप्रधान मोदी यांच्या सहभागामुळे कृतिनिष्ठ फलश्रुतीची अपेक्षा आहे, असे मत संयुक्त राष्ट्रातील भारताचे स्थायी दूत सय्यद अकबरूद्दीन यांनी व्यक्त केले. ते म्हणाले,की संयुक्त राष्ट्रांच्या आमसभेच्या अधिवेशनासाठी ७५ देशांचे प्रमुख व परराष्ट्र मंत्री येणार असून त्या वेळी पंतप्रधान मोदी व परराष्ट्र मंत्री एस. जयशंक र, परराष्ट्र राज्यमंत्री व्ही. मुरलीधरन हे विविध मंचांवर विविध देशांच्या नेत्यांशी संपर्क साधणार आहेत.
Web Title: india gift 193 solar panels for every un member country zws 70
1 वेमुला, तडवी यांच्या मातांच्या याचिका; केंद्राला नोटीस
2 राजीव कुमार तिसऱ्यांदा अनुपस्थित!
3 अर्थउभारीसाठी करदिलासा!


text:
india news News: काँग्रेसच्या जाहीरनाम्यासाठी रघुरामाचा धावा - raghuramah runs for congress manifesto | Maharashtra Times
raghuramah runs for congress manifesto
आगामी लोकसभा निवडणुकीत काँग्रेस जाहीरनाम्यात रोजगारनिर्मिती हा मुद्दा महत्त्वाचा ठरणार असून, रोजगारनिर्मितीबरोबरच कृषी क्षेत्रावरही या जाहीरनाम्याचा भर असेल. यासाठी पक्षाध्यक्ष राहुल गांधी यांनी रिझर्व्ह बँकेचे माजी गव्हर्नर डॉ. रघुराम राजन यांचा सल्ला घेतला आहे.
या दोन मुद्द्यांभोवतीच काँग्रेसचा प्रचार फिरत राहणार आहे. राहुल गांधी यांनी आपल्या अनेक भाषणांत बेरोजगारीचा मुद्दा प्रभावीरीत्या मांडला. त्यासाठी या काळात त्यांनी दोनदा डॉ. राजन यांच्याशी चर्चा केली. आपल्या संयुक्त अरब अमिरातीच्या दौऱ्यामध्ये राजन यांच्याशी राहुल गांधी यांनी अलिकडेच चर्चा केली होती.
डॉ. रघुराम राजन हे ऑगस्ट २०१२ ते सप्टेंबर २०१३ या काळात तत्कालीन संयुक्त आघाडी सरकारचे मुख्य आर्थिक सल्लागार होते. सप्टेंबर २०१६मध्ये रिझर्व्ह बँक गव्हर्नरपदाची कारकीर्द संपल्यावर राजन अमेरिकेत अर्थशास्त्राचे प्राध्यापक म्हणून रुजू झाले.
Web Title raghuramah runs for congress manifesto


text:
Even after the support of Bachchu Kadu, the wedding ceremony was finally canceled
घर महाराष्ट्र नाशिक बच्चू कडूंच्या पाठिंब्यानंतरही तो लग्न सोहळा अखेर रद्द
बच्चू कडूंच्या पाठिंब्यानंतरही तो लग्न सोहळा अखेर रद्द
वधू-वरांच्या कुटुंबियांनी घेतला लग्न सोहळा रद्द करण्याचा निर्णय
July 20, 2021 10:20 AM Nashik
गेल्या काही दिवसांपासून एका आंतरधर्मीय विवाहाची मोठी चर्चा असून कट्टरवादी धार्मिक संघटनांनी याला लव्ह जिहाद असे संबोधत या लग्नाला प्रखर विरोध दर्शवला. दोन दिवसांपूर्वी नाशिक दौर्‍यावर आलेले शिक्षण राज्यमंत्री बच्चू कडू यांनी या लग्नाला पाठिंबा दर्शवत आपण स्वतः या लग्नाला उपस्थित राहू असे सांगत विरोध करणार्‍यांना चांगलाच दम भरला होता. मात्र यामुळे निर्माण झालेला तेढ पाहता आता वधू-वरांच्या कुटुंबियांनी हा लग्न सोहळा रद्द करण्याचा निर्णय घेतला आहे.
नाशिकमधील सराफ व्यावसायिक प्रसाद आडगांवकर यांची मुलगी रसिका आणि मंझुरभाई मकबुलभाई खान यांचा मुलगा आसिफ यांचा विवाह 21 मे रोजी नोंदणी पद्धतीने झाला. विशेष म्हणजे संबंधित तरुणी ही दिव्यांग असतांनाही मुलाने कुठल्याही अटीशिवाय स्व-इच्छेने हे लग्न करण्याची तयारी दर्शवली. त्यामुळे वधू कुटुंबीय देखील खूश होते. मुलीचे वडील एक नामांकित सराफ व्यावसायिक असल्याने हा सोहळा नातेवाईकांच्या उपस्थितीत थाटामाटात करण्याचा त्यांनी निर्णय घेतला. त्यानुसार हा सोहळा मोजक्या मंडळींच्या उपस्थितीत 18 जुलै रोजी शहरातील तिडके कॉलनी परिसरातील एका हॉटेलमध्ये करण्याचे ठरले. मात्र समाजाने यास प्रखर विरोध दर्शवत हे लग्न म्हणजे लव्ह जिहादचा प्रकार असल्याचा ठपका ठेवला.
लव्ह जिहादच्या नावाने ही पत्रिका व्हॉट्सअ‍ॅप तसेच फेसबुकच्या माध्यमातून तुफान व्हायरल झाली. व्हॉट्सअ‍ॅपवर संबंधित पत्रिका आणि लव्ह जिहादचा मेसेज येताच अनेकांनी ते तसेच्या तसे पुढे फॉरवर्ड केले. मात्र यामुळे वधूकडील मंडळींना प्रचंड मनस्ताप झाला. बच्चू कडू यांनी या कुटुंबाला पाठिंबा दर्शवला. परंतु हा विवाह सोहळा रद्द करण्याचा निर्णय घेण्यात आला आहे. समाजाला दिलेले पत्र व शब्द आम्ही पाळला. त्यामुळेच हा विवाह सोहळा रद्द केल्याचे त्यांनी सांगितले.
चर्चांना अखेर पूर्णविराम
बच्चू कडू यांनी या विवाह सोहळ्याला पाठिंबा दर्शवल्याने मोठा वाद निर्माण झाला होता. सुवर्णकार समाजाने पत्रक काढत आपण उगाच या भानगडीत पडू नका असा इशाराच बच्चू कडू यांना दिला होता. बच्चू कडू यांनी लग्नास पाठिंबा दर्शवल्याने ठरलेल्या तारखेला विवाह होतो का? झाला तर काही वाद निर्माण होतो का? असे एक ना अनेक प्रश्न निर्माण झाले होते. मात्र आता या संपूर्ण चर्चांना पूर्णविराम मिळाला आहे.


असोचेमच्या सर्वेक्षणानुसार, या वर्षी बिझनेस स्कुल्स च्या विद्यार्थ्यांना प्लेसमेंट मधून जॉब च्या संधीत घट दिसून आली. यावर्षी बी-स्कुल्स मधील २०% विद्यार्थ्यांना जॉब मिळाले. नोटबंदी, नव्या प्रकल्पांना स्थगिती, नव्या व्यवसायांमध्ये घट यामुळे या विद्यार्थ्यांना नोकरीच्या संधीत घट दिसून आली. तसेच बी-स्कुल व इंजिनीरिंग कॉलेजच्या विद्यार्थ्यांना नोकरीत दिल्या जाणाऱ्या वेतनात या वर्षी ४०-४५% ची घट झाली आहे. त्यामुळे बरेच पालक व विद्यार्थी या कोर्सेस ना प्रवेश घेताना विचार करू लागले आहेत. २०१५ पासून बंगलोर, मुंबई, दिल्ली, अह्मदाबाद, लखनौ , डेहराडून सारख्या शहरांमधून २५० बी-स्कुल बंद झाले आहेत. टायर-२ व टायर -३ दर्जाच्या मॅनेजमेंट इन्स्टिट्यूट्स केवळ मुलांना प्रवेश देत असून शैक्षणिक दर्जा उंचावणे व प्रवेश देताना त्यांची पात्रता विचारात घेत नाहीत असे दिसून आले आहे. यावर असोचेमने सूचित केले कि, या संस्थांनी इन्फ्रास्ट्रक्चर व रिसर्च क्रिएशन वर गुंतवणूक करावी, तसेच प्रोफेसर्सना प्रशिक्षण तसेच औद्योगिक प्रशिक्षण यावर गुंतवणूक करावी .


text:
Vrittabharati | महाराष्ट्राचा निकाल ९१.४६ टक्के
Home » ठळक बातम्या, महाराष्ट्र » महाराष्ट्राचा निकाल ९१.४६ टक्के
Posted by वृत्तभारती Tuesday, June 9th, 2015
=अकोल्याचा धनंजय व यशपाल राज्यात अव्वल=
पुणे, नागपूर, [८ जून] – महाराष्ट्र राज्य माध्यमिक आणि उच्च माध्यमिक शिक्षण मंडळाच्या वतीने मार्च महिन्यात घेण्यात आलेल्या माध्यमिक शालान्त परीक्षेच्या सोमवारी जाहीर झालेल्या निकालात अकोल्यातील बाल शिवाजी विद्यालयाच्या धनंजय सहस्रबुद्धे व यशपाल पाकड या दोघा विद्याथ्यार्र्ंनी बाजी मारली असून, ते ९९.०४ टक्के गुण घेऊन राज्यात संयुक्तपणे प्रथम आले. निकालाचे वैशिष्ट्य म्हणजे बहुतांश विभागांमध्ये मुलींचे उत्तीर्ण होण्याचे प्रमाण मुलांपेक्षा अधिक राहिले. नागपूर विभागातून सोमलवार रामदासपेठच्या रूपल शर्मा आणि उन्नती मामुलकर या विद्यार्थिनींेसह पंंडित बच्छराज व्यास विद्यालयाचा ऋतुज खोबे या विद्यार्थ्याने ९८.८० टक्के गुण मिळवून संयुक्तपणे प्रथम येण्याचा मान पटकाविला. नागपूर विभागाचा निकाल ८७.०१ टक्के तर अमरावती विभागाचा निकाल ८६.८४ टक्के लागला. धनंजय आणि यशपाल यांच्या यशाच्या निमित्ताने अकोल्यातील बाल शिवाजी विद्यालयाचे नाव राज्यभरात चर्चेला आले आहे.
आज जाहीर झालेल्या निकालानुसार राज्यातील ९१.४६ टक्के विद्यार्थी उत्तीर्ण झाले. विशेष म्हणजे कोकण विभागातील विद्यार्थ्यांनी निकालात जोरदार मुसंडी मारली. कोकणचा निकाल ९६.५४ टक्के लागला असून त्याखालोखाल कोल्हापूरचा ९५.१२ टक्के निकाल लागला. पुणे ९५.१० टक्के, मुंबई, ९२.९० टक्के, नाशिक ९२.१३ टक्के, औरंगाबाद ९०.५७ टक्के, नागपूर ८७.०१ टक्के, अमरावती ८६.८४ टक्के तर लातूरचा सर्वात कमी म्हणजे ८६.३८ टक्के निकाल लागला, अशी माहिती मंडळाचे अध्यक्ष गंगाधर म्हमाणे यांनी दिली.
संपूर्ण महाराष्ट्रातून १७ लाख ३२ हजार ८९८ विद्यार्थ्यांनी दहावीची परीक्षा दिली होती. यंदाचा दहावीचा निकाल सर्वोत्तम ठरला आहे. गेल्यावर्षी दहावीचा निकाल ८८.३२ टक्के लागला होता. यंदा त्यात त्यात ३.१४ टक्क्यांची वाढ झाली. लातूर मंडळाचा निकाल 'ढांग' लागला आहे. परीक्षेतील उत्तीर्णांची मुलांची टक्केवारी ९०.१८ असून मुलींची टक्केवारी ९२.२४ आहे. २१ शाळांचा निकाल शून्य टक्के लागला. ४,७३१ शाळांमधील सर्वच्या सर्व विद्यार्थी उत्तीर्ण झाले.
Short URL: _URL_
Posted by वृत्तभारती on Jun 9 2015. Filed under ठळक बातम्या, महाराष्ट्र. You can follow any responses to this entry through the RSS 2.0. You can leave a response or trackback to this entry
More in ठळक बातम्या, महाराष्ट्र (1644 of 2451 articles)
नितीशकुमार मुख्यमंत्रिपदाचे उमेदवार
=मुलायमसिंह यादव यांची घोषणा, स्वत: लालूंनीच ठेवला प्रस्ताव= नवी दिल्ली, [८ जून] - बिहार विधानसभा निवडणुकीच्या मुख्यमंत्रिपदाच्या उमेदवारावरून जदयु आणि ...


ाही शाळांनी किंवा शिक्षणसंस्थांनी तर स्वतःच संगणक शिक्षणाचा अभ्यासक्रम बनवून त्याची पाठ्यपुस्तकेसुद्धा छापून घेतली आहेत. बहुतेक शाळांतून खालील प्रकारच्या गोष्टी शिकवल्या जातात.
संगणक साक्षरता: संगणकाचा इतिहास, पीसीचे वेगवेगळे भाग आणि त्यांचे कार्य, माऊस व कीबोर्ड कसा वापरायचा, इंटरनेटशी कनेक्ट करून ब्राउझ कसे करायचे, इत्यादी गोष्टी शिकवल्या जातात. या प्रकारच्या शिक्षणात एकंदर रोख संगणकाची तोंडओळख करवून त्याचा जुजबी गोष्टींसाठी उपयोग कसा करता येईल हे शिकवणे यावर असतो.
प्रॉडक्टिव्हिटी ऍप्लिकेशन्स: यामध्ये मायक्रोसॉफ्ट वर्ड, एक्सेल, आणि पॉवर पॉइंट यांसारखे प्रोग्रॅम वापरून वेगवेगळ्या प्रकारची डॉक्यूमेंटस् कशी बनवायची, त्यात बदल कसे करायचे, या प्रोग्रॅम्समधील विविध सोयी कशा वापरायच्या, इंटरनेट वर वेगवेगळ्या विषयांची माहिती कशी मिळवायची, ईमेल कसे वापरायचे, बॅंकेचे व्यवहार इंटरनेट वर कसे करायचे, इत्यादी गोष्टी शिकवल्या जातात. या प्रकारच्या शिक्षणात संगणक हे एक माहिती गोळा करायचे व त्या माहितीची जुळणी करायचे साधन म्हणून कसे वापरता येईल हे शिकवण्याकडे कल असतो.
इतर विषय (रॅण्डम टॉपिक्स): या प्रकारात DOS च्या कमाण्डज, TCP/IP ची तोंडओळख, जावा प्रोग्रॅमिंग असे विषय शिकवले जातात. विद्यार्थ्यांना असे विषय उपयुक्त आहेत का, किंबहुना त्यांच्या शैक्षणिक वयाला ते साजेसे आहेत की नाहीत याचा अजिबात विचार यात झालेला दिसत नाही. काही विषय तर खूपच वरवरचे असतात जसे की - इंफॉर्मेशन टेक्नॉलॉजी ची तोंडओळख. या विषयात इंफॉर्मेशन टेक्नॉलॉजी मधल्या झाडून सर्व भानगडींची माहिती देण्याचा प्रयत्न केला जातो.
निष्कर्ष:
आतापर्यंतचा मजकूर आणि या प्रयोगाचे वर्णन वाचल्यावर एव्हढे नक्कीच पटते की मुलांना कंप्यूटर प्रोग्रॅमिंग शिकवणे ही एक अतिशय चांगली कल्पना आहे. या शिक्षणातून आपल्या मुलांना हे उमजते की संगणक हा असा शक्तिशाली सहाय्यक आहे की ज्याच्या मदतीने कुठलाही विषय शिकणे सोपे होते. लोगो आणि ऍलीस यांसारख्या मनोरंजक प्रोग्रॅमिंग सिस्टिम्स मध्ये निगडित असलेले ज्ञानाचे कण (एंबेडेड नॉलेज) आणि मुलांसाठी खास बनवलेल्या प्रोग्रॅमिंगच्या समस्या (प्रॉब्लेम्स), यांमधून मुलांना एरवी "अवघड" वाटणाऱ्या गणित व भौतिकशास्त्र यांसारख्या विषयांविषयी ममत्व वाटू लागते.
प्रोग्रॅमिंगच्या माध्यमातून मुले बरेच काही शिकतात. मुख्य म्हणजे त्यांची शिकण्याची प्रक्रिया स्वतःच्या कामातून आणि कल्पकतेतून (ऍक्टिव्ह लर्निंग) होते. मुले हे शिकतात की कुठल्याही समस्येचे उत्तर केवळ "बरोबर" किंवा "चूक" असत नाही; वास्तव जगातील समस्यांची उकल ही चुका शोधत व त्या एकामागोमाग एक दुरूस्त करण्यात (डीबगिंग) असते. मोठ्या समस्या त्यांचे छोटे भाग करून कशा सोडवायच्या (डिव्हाइड ऍण्ड कॉंकर) हे कौशल्य ते शिकतात. स्वतःची विचारप्रक्रिया कशी समजावून घ्यायची हे ते शिकतात, कारण संगणकाला शिकवायचा तोच एक मार्ग असतो. एकंदरीतच मुलांची शिकण्याची व्याप्ती केवळ माहिती (इंफॉर्मेशन) गोळा करणे एवढ्यापुरतीच मर्यादित न राहता, स्वतःची कल्पकता व सृजनशीलता कशी वापरायची इथपर्यंत त्यांची मजल जाते.
तुम्ही काय करू शकता:
मुलांना प्रोग्रॅमिंग शिकवणे हा संगणकाची ओळख करून देण्याचा सर्वात चांगला मार्ग आहे हे तुम्हाला हा निबंध वाचून जर पटले असेल तर हा प्रयोग तुम्ही तुमच्या शाळेत किंवा तुमच्या मुलांसाठी सहजगत्या करू शकता. प्रोग्रॅमिंगच्या माध्यमातून शिकणे हा प्रकार काही नवीन नाही; गेले २०-२५ वर्षे यावर जगभर काम चालू आहे. अमेरिकेतील MIT चे प्राध्यापक सेमूर पॅपर्ट यांचे माइंडस्टॉर्म्स - चिल्ड्रन ऍण्ड कंप्यूटर्स या नावाचे पुस्तक या क्षेत्रातील पहिले मोठे पाऊल समजले जाते. या विषयावर इंटरनेटवर प्रचंड माहिती आणि साधन सामुग्री उपलब्ध आहे. मात्र हा प्रयोग करताना काही महत्त्वाचे मुद्दे लक्षात ठेवणे आवश्यक आहे:
- एक म्हणजे प्रोग्रॅमिंग शिकवण्यामागची भूमिका (फिलॉसॉफी) - प्रोग्रॅमिंग शिकणे हे अंतिम ध्येय नसून त्याच्या माध्यमातून गणित व भौतिकशास्त्र यांसारख्या विषयांची गोडी लावणे व एक नवी विचार करण्याची व समस्या सोडवायची पद्धत


text:
तीन नगरसेवकांचे पद रद्द
नवी मुंबई : दिश्यामध्ये एमआयडीच्या जागेवर अनधिकृत बांधकामासाठी सामाजिक उभे करणारे राष्ट्रवादी काँग्रेसचे नगरसेवक नवीन गवते, अपर्ण गवते, दीपा गवते यांचे पद महापालिका आयुक्त तुकाराम मुंडे यांनी मंगळवारी (२६ जुले) रद्द केले. आयुक्ताच्या या घडक कारवाईमुळे राष्ट्रवादीच्या गोटाट खळल्याने उडाली आहे. तकारदार व नगरसेवक अशा दोन्ही बाजू ऐकून धेतल्यानंतर मुंडे यांनी हा निर्णय घेतला. दरम्यान, काणपातारी राजकीय दक्षाताचाली काम न करण्याच्या आयुक्तांच्या काम करण्याच्या शैलीमुळे अनधिकृत बांधकाम केलेल्या नगरसेवकांचे दाब दणणाले आहेत.
डॉ. पिल्लई पुरस्काराने सन्मानित
पनवेल : डॉ. डॅफ्फी पिल्लई यांचा सेंक्वी मॅग्जिनत्या वरीने मुंबईतील ताज येथे आयोजित पंचतारांकित समारंभात सेंक्वी हॉनर सेलिब्रेटिंग सक्सेस ऑवर्ड बहाल करून सन्मानित केले. डॉ. पिल्लई या गेली ३० वर्षे शिक्षण क्षेत्रात कार्यरत आहेत. त्या महात्मा शिक्षण संस्थेच्या व्यवस्थापक मंडळाच्या अध्यक्ष आणि पिल्लई ग्रुप ऑफ इन्स्टिट्युशन्सच्या सहसंस्थापिका आहेत. त्या सोरोट्टिमिस्ट इंटरनेशनल या आंतरराष्ट्रीय संस्थेच्या संस्थापक सदस्यासूद्रा आहेत.
रानसई धरणावर पर्यटकांचा धिंगाणा
उरण : सुरक्षेच्या कारणावरून रायगड जिल्ह्यातील अनेक धबधबे, धरणावर जाण्यास पर्यटकांना मजळव करण्यात आला आहे. त्यामुळे संविवारी पर्यटकांनी रानसईकडे धाव घेतली होती. या वेळी काहीनी या ठिकाणी गटारीही साजरी केल्याचे समजते. धरणाचा बांध असलेल्या ठिकाणी पर्यटकांनी प्रवेश करू नये, असे जागोजागी फलक लावूनही अनेकांनी शेत बांधावर प्रवेश केला. काहीनी तर धरणाच्या काठावर जाऊन धरणात उड्डावी हेतल्या. दरम्यान, धरणानंजीक बंदोबस्त ठेवला जात असल्याचे पोलिसांनी सांगितले.


िनंती केली की, त्यांनी या महिन्याचे भार स्वतःवर घ्यावा. श्रीविष्णूंनी विनंतीला मान दिला आणि अशा प्रकारे अधिक महिना पुरुषोत्तम मास म्हणून ओळखला जाऊ लागला, अशी मान्यता आहे.


text:
Akshayurja Shakthi Surabhi Biogas | डीलरशीप
अक्षय उर्जा असो.हे संपूर्ण महाराष्ट्रासाठी 'शक्ती-सुरभी'बायो गॅस तंत्रज्ञानाचे अधिकृत एकमेव वितरक आहेत.
महाराष्ट्राच्या सर्वच जिल्ह्यांसाठी विक्री प्रतिनिधी नेमण्याची प्रक्रिया सध्या सुरु आहे. सध्या खालील जिल्ह्यांसाठी प्रतिनिधी नेमणुकीसाठी सुरवात केलेली आहे.
१-रत्नागिरी २- सिंधुदुर्ग ३-सांगली ४-औरंगाबाद ५-नांदेड ६-परभणी ७-हिंगोली ८-लातूर
९-जालना १०-बीड ११-उस्मानाबाद १२-जळगाव १३-धुळे १४-नंदुरबार १५-नाशिक १६-अहमदनगर
१७-अलिबाग
राष्ट्रीय बायोगॅस आणि खत व्यवस्थापन कार्यक्रम केंद्राच्या २० कलमी कार्यक्रमात समाविष्ट आहे.त्याचमुळे या सर्वच जिल्ह्यांना प्रतिवर्षी अधिकाधिक बायोगॅस स्थापित करण्याचे उद्दिष्ट दिलेले असते.जिल्हा परिषदेच्या उद्दिष्टपुर्ती शिवाय हॉटेल्स,कॉलेज कॅन्टीन,हॉस्पिटल्स,डेअरी,पोल्ट्री इ.अनेक ठिकाणी हे बायोगॅस उपयोगी ठरू शकतात.खालील कोष्टकात इच्छुक डीलर्सच्या माहितीसाठी प्रत्येक जिल्हात असलेले Biogas Business Potential दिलेले आहे.
इच्छुक प्रतिनिधी :
प्रतिनिधी हा उत्तम ग्राहक सेवा देऊ इच्छिणारा, व्यवसायामध्ये यशस्वी होण्यासाठी धडपडणारा तसेच यश व पैसा कमावण्याची तीव्र इच्छा असणारा असावा.
इच्छुक प्रतिनिधींनी विवेकानंद केंद्राची वेबसाईट _URL_ आवश्य पहावी. बायो गॅसच्या किमती उजव्या बाजूला थोडे खाली स्क्रोल केलेवरती down load quotation या वरती क्लिक केलेवरती सर्व मोडेल्सच्या किमती पहावयास मिळतील.
आपल्या जिल्हा परिषदे मधून प्रत्येक वर्षी होणाऱ्या बायो गॅस विक्री बाबत www.आपल्या जिल्ह्याचे नाव .nic.in या वेब साईट वरती माहिती मिळू शकते. उदा. – _URL_. तसेच जिल्हा परिषदेच्या कृषी विभागाकडूनही माहिती मिळू शकते.
प्रतिनिधी अर्ज मागवण्यासाठी-
अक्षय उर्जा असोसिएट्स नावे देय रु.१०००/-(Non-Refundable) चा DD-payable at Sangli खालील पत्यावर दि.14/08/2013 पर्यंत पाठवावा.


text:
सोनी सब टिव्ही वरील "तारक मेहता का उल्टा चश्मा" हा एक सुप्रसिद्ध शो आहे. या शो मधील प्रत्येक व्यक्तीचं अतिशय जबरदस्त असे फॅन फॉलोइंग आहे. मग तो जेठालाल असो, टप्पु असो किंवा मग बबिताजी असोत. या सगळ्या कलाकारांनी आपल्या अभिनयाने चाहत्यांना जणूकाही भुरळ पाङली आहे. यामधील बबिताजी ह्यांनी तर स्वतःच्या अप्रतिम सौंदर्याने आपल्या फॅन्सना अगदी वेडेपिसे केले आहे.
अभिनेत्री मुनमुन दत्ता हिने झी टेलिव्हिजन च्या "हम सब बाराती" या मालिकेतून पदार्पण केले होते. मात्र तारक मेहता का उल्टा चश्मा या शो ने तिला खरी ओळख प्राप्त करून दिली. या शो नंतर ती फॅन्स मध्ये अधिकाधिक लोकप्रिय झाली. मीडिया रिपोर्टस् नुसार अभिनेत्री मुनमुन दत्ता ही सध्या "तारक मेहता…." या मालिकेत टप्पुची भूमिका करणार्या राज अनादकट सोबत असलेल्या रिलेशनशिप मुळे चर्चेत आहे.
आपल्या रिलेशनशिप विषयी या दोघांनीही अजूनपर्यंत कोणतेही स्पष्ट वक्तव्य केले नाही. अहो, पण तुम्हांला ठाऊक आहे का, राज च्या अगोदर अभिनेत्री मुनमुन दत्ता हिने एका बॉलीवुड अभिनेत्याला ङेट केले होते. तुम्हांला हे ऐकून खूप नवल वाटेल की, मुनमुन च्या अदांनी तर बॉलीवुड अभिनेत्याला सुद्धा वेङ लावून ठेवले होते. मात्र ह्या दोघांच्याही लवस्टोरीचा शेवट हा खूपच बेकार झाला होता.
अभिनेत्री मुनमुन दत्ता ही 2008 मध्ये बॉलीवुड अभिनेता अरमान कोहली च्या जवळ आली होती. त्या दरम्यान ते दोघेही एकमेकांना ङेट करत होते. मात्र त्यांचे हे नाते जास्त दिवस टिकू शकले नाही. त्याचे कारण म्हणजे अरमान कोहली चा रागीट स्वभाव त्यांच्या नात्यात आला. याच कारणामुळे मुनमुन ने अरमान वर मारहाणीचा आरोप सुद्धा केला होता.
14 फेब्रुवारी या वॅलेन्टाईन ङे च्या वेळेस मुनमुन आणि अरमान कोहली यांच्यात जोरदार भांडण झाले होते. इतकंच नव्हे तर त्यानंतर अरमान ने तिच्यावर हात सुद्धा उचलला होता. मुनमुन च्या तक्रारी नंतर हे प्रकरण चक्क कोर्टात सुद्धा गेले होते. त्यानंतर अरमान कोहलीला बराच अपमान सहन करावा लागला होता, तसेच त्याला दंड देखील भरावा लागला होता.
Arman KohliBollywoodMunmun DuttaTaarak Mehta FameTaarak Mehta Fame BabitajiTaarak Mehta Ka Ooltah Chashmahमुनमुन दत्ता


text:
मार्टिन गार्डनर (२१ ऑक्टोबर, इ.स. १९१४ - २२ मे, इ.स. २०१०) हा अमेरिकेचा गणितज्ञ होता.
संगणकशास्त्रज्ञ
अमेरिकन गणितज्ञ
इ.स. १९१४ मधील जन्म
इ.स. २०१० मधील मृत्यू
पुरुष चरित्रलेख


text:
एमिली ग्रीन बाल्च (जानेवारी ८, इ.स. १८६७ - जानेवारी ९, इ.स. १९६१ ही अमेरिकेतील इंग्लिश लेखिका होता.
ग्रीन बाल्च हीस १९४६ चे साहित्यातील नोबेल पारितोषिक मिळाले.
इंग्लिश लेखक
इ.स. १८६७ मधील जन्म
इ.स. १९६१ मधील मृत्यू
साहित्यातील नोबेल पारितोषिकविजेते
स्त्री चरित्रलेख


text:
पुरूष क्रिकेट
कसोटी संघनायक
एकदिवसीय क्रिकेट संघनायक
२०-२० सामने
युवा क्रिकेट
कसोटी संघनायक
एकदिवसीय क्रिकेट संघनायक
आय.सी.सी. चषक
संदर्भ

क्रिकेट संघनायक


text:
नवीन कृत्रिम उपग्रह वेधशाळांच्या रचनेसाठी करण्यात येईल.
लेखक, नेहरू तारांगण, मुंबईचे संचालक आहेत.
First Published on: August 24, 2018 1:07 am
तस्करांच्या रडारवर खवले मांजरं, शार्क आणि कासवं!
मालेगाव ते नालासोपारा दहशतवादाचा नवा चेहरा
तपास यंत्रणांचे गौडबंगाल
'माहितीतिजोरी'च्या चाव्या सरकारकडेच!
वंचितांचा आधारवड आधाराच्या प्रतीक्षेत
ढोल घुमू लागला..
एमपीएससी मंत्र : फरारी आर्थिक गुन्हेगारांविरुद्ध कायदा


text:
, अतुल व अर्पिता घाटे, श्रावणी व मी हेमंतच्या घरी म्हणजे ठाण्याला जमलो होतो, सभ्या 'अजेंडा' एका वाक्याचा म्हणजे 'दिवाळीत कोठे तरी जायचे' इतकाच. सुरुवातीलाख दिवाळीच्या सुट्टीत की भर दिवाळीत यावर खल झाला. आमी, म्हणजे पुरोहित भर दिवाळीत बाहेर गेल्याचा इतिहास नक्ता. अखेर तिकितांचे दर व उपलब्धता लक्षात घेता भर दिवाळीत जाण्याचे ठरले. हेमंत व श्रावणी आमच्या पायलट कार ते वेगवेगळी ठिकाणे शोधत व आमच्या 'सपोर्टिंग स्टाफ' त्या ठिकाणांना पूरक माहिती ( म्हणजे तेथे जायचे कसे, विमान, रेल्वे, बसची काही सोय आहे काय? असल्यास परवडणारी (!) आहे काय ? त्यांची उपलब्धता वगैरे, वगैरे ) शोधू लागला. उल्का - हेमंत आर सी आय व क्लब महिंद्र चे सभासद असल्याने टेकडी, कुर्ग, श्रीलंका करीत आमची विमाने पार Bangkok पर्यत उडाली परंतु प्रत्येक ठिकाणी वेगवेगळ्या अडचणी निर्माण होत होत्या व आम्हाला दुसरीकडे मोरचा वळवावा लागत होता. अखेर उत्तराखंड मधील 'नौकुचीयाताल', -- कानाला जरा वेगले वाटले ना ? खरे सांगायचे तर, तिकडे जाईपर्यंत आमच्या मनात ह्या नावाचा उच्चार कसा करतात ह्या बाबत बराच गोंधळ होता -- , बिन्सर अथवा जिम कॉर्बेटची माहिती गोळा करण्यास लागलो. मागच्या वर्षाच हेमंत - उल्का बिन्सरला जाऊन आलेले असल्याने बिन्सर बाजूला पडले, लगेच जिम कॉर्बेटच्या क्लब महिद्रला फोन लावला आणि कॉर्बेट अभ्यारण्य जून ते १४ नोव्हेंबर पर्यत बंद असल्याचे वर्तमान समजले. त्यावर्षा दिवाळी होती २५ ऑक्टोबरला म्हणजे जिम कॉर्बेटला जाऊन अभ्यारण्यात जायला मिळ्यार नक्ते, तेव्हा कॉर्बेटवर मोठी फुली मारून नौकुचीयातालला जायचे निश्चित केले.
नौकुचीयाताल हे उत्तराखंड राज्यात समुद्रसपाटीपासून १२१२ मीटर्सवर असणारे एक थंड हवेचे ठिकाण आहे. आता, नौकुचीयातालला कसे पोहोचायचे तर, मुंबईहून दिल्ली व पुढे रेल्वेने गेल्यास काठगोदाम पर्यत व पुढे मोटारने जावे लागते व विमानाने गेल्यास मुंबई – दिल्ली – पंतनगर व पुढे रस्त्याने. सारासार विचार करून मुंबई दिल्ली विमानाने, पुढे त्याच रात्री सुटणाया रानीखेत एक्सप्रेसने पहाटे
काठगोदाम गाठायचे व तिकडे 'क्लब' ची गाडी बोलवायची असे ठरले. काठगोदाम हे एक महत्त्वाचे स्थानक आहे जिम कॉर्बेट अभ्यारण्य, बिन्सर, नैनिताल, नौकुचीयाताल या ठिकाणी जायचे असल्यास काठगोदाम येथेच उतरावे लागते. क्लब महिद्राचे बुकिंग १ मे ला उघडणार होते तेव्हा १ तारखेला सकाळीच हेमंतने बुकिंग करायचे ठरले. मुंबई – दिल्ली विमानाची ८ तिकिटे ( उल्का व हेमंत वेलणकर, अर्पिता व अतुल घाटे, स्वराली, गंधर्व,
श्रावणी व शैलेश पुरोहित) काढली पुढे रात्रीचा दिल्ली – काठगोदाम प्रवास रेल्ने व परतीचा प्रवास दिल्ली पर्यत झायलोने व दिल्ली – मुंबई राजधानी एक्सप्रेसने असा कार्यक्रम ठरला व त्याप्रमाणे बुकिंगची जबाबदारी वाटली गेली. मध्यया काळ्यात हेमंतने क्लब महिंद्र बरोबर 'ई पत्रव्यवहार' करून स्थल दर्शन, वाहन व्यवस्था इत्यादी माहिती गोळा केली.
उत्तराखंड मध्ये तलावाला 'ताल' असे म्हणतात. म्हणजे, जेथे भीमाने सान केले ते 'भीमताल', नयनादेवीचे जेथे वास्तव्य होते तो तलाव 'नैनिताल', नऊ टोके असणारा तलाव तो 'नौकुचीयाताल'. तर हा नौकुचीयाताल व आजूबाजूचा परिसर पाहण्यासाठी आम्ही ८ जाने २३ ऑक्टोबर २०११ ला सकाळी साडे दहाव्या सुमारास दिल्लीकडे एअर इंडियाने निघालो. साडेबाराच्या सुमारास इंदिरा गांधी विमानतळवर पोहोचलो. दिल्लीच्या इंदिरा गांधी विमानतळवरून रिलायन्स एअरपोर्ट एक्सप्रेस ने दिल्ली एअरो सिटी, धौला कुआ, शिवाजी स्टेडियम करीत नवी दिल्ली गाठले.
१८ किमी फक्त २० मिनिटांत. त्या मंतरलेल्या प्रवासाचे काही स्क्रिंडीओ काढले.
त्या नंतर पहाडगंज भागातील एका हॉटेलात उतरलो. तीनच्या सुमारास जेवलो. थोडी विश्रांती घेतली, संध्याकाळी पहाडगंजच्या आसपासच्या गल्ल्यात भटकलो दिल्लीच्ये चाट, टिक्की, भल्ले, गोलगप्पे हापले व परत हाटिलवर आले. रस्त्यातच पुतण्याने (तो तेव्हा देहरादूनला शिकत होता) फोन करून सांगितले गासियाबाद ते रानीखेत मार्गाचे नुतनीकरण करणार असल्याने व ते जवळजवळ दोन महिने चालणार असल्याने त्या मार्गावरील गाड्या उशिरा सुटतात. तेव्हा खात्रीकरूनच हॉटेल सोडा. पहाडगंजहून नवी दिल्ली स्थानक जवळ आहे, आम्हाला गाठायचे होते जुनी दिल्ली. दिल्लीच्या


text:
प्रागतिक चळवळीतील चालते-बोलते व्यक्तिमत्त्व : साहित्यिक नरेंद्र लांजेवार – अंधश्रद्धा निर्मूलन वार्तापत्र ®
सुरेश साबळे - _PHONE_
चळवळीत सतत नवनवीन उपक्रम राबविणारे, शहराला साहित्यिक, सांस्कृतिक कार्यक्रमांनी चालतं-बोलतं ठेवणारे साहित्यिक मित्र नरेंद्र लांजेवार यांचे दि. 13 फेबु्रवारी रोजी अकाली निधन झाल्याने प्रागतिक चळवळीचे; तसेच बुलडाणा शहराच्या साहित्यिक चळवळीचे सांस्कृतिक संचित गेल्याची वेदना असह्य करणारी आहे. कारण त्यांच्या निधनाने एकूण साहित्य चळवळीत; विशेषत: विदर्भ साहित्य संघ, बुलडाणा जिल्ह्यात गतिमान करण्यामध्ये नरेंद्र लांजेवार यांची महत्त्वपूर्ण भूमिका राहिली आहे.
नरेंद्र लांजेवारांनी चळवळीत काम करताना एकाच वेळी विविध आघाड्यांवर बहुमुखी काम केले. ग्रंथालय चळवळ, वाचन चळवळ समृद्ध करण्यासाठी त्यांनी ग्रंथालयाच्या क्षेत्रात नवनवीन उपक्रम राबविले. त्यात बाल वाचनालयाचा प्रकल्प महत्त्वपूर्ण म्हणता येईल. हा उपक्रम महाराष्ट्र पातळीवर विशेष चर्चिला गेला. बुलडाणा शहरात त्यांनी विभागानुसार एकाच वेळी विविध बाल वाचनालयांची स्थापना करून बालकांमध्ये वाचनसंस्कार रुजविण्याचा महत्त्वपूर्ण प्रयोग केला. त्यांनी बालक, पालक यांच्यासाठी कार्य केले. पुरोगामी, प्रागतिक चळवळीत, प्रगतिशील लेखक संघ, राष्ट्र सेवा दल, साप्ताहिक साधना, महाराष्ट्र अंधश्रद्धा निर्मूलन चळवळ, ग्रंथाली, लोकवाङ्मयगृह, विदर्भ साहित्य संघ, अखिल भारतीय मराठी साहित्य महामंडळ, युवक बिरादरी, बेटी बचाव-बेटी पढाव, पर्यावरण आदी समाज उभारणीच्या चळवळींशी हे जुळलेले होते.
बुलडाणा शहरात आद्य स्त्रीलेखिका ताराबाई शिंदे यांचे स्मारक व्हावे, अशी त्यांची तीव्र इच्छा होती. यासोबतच महाराष्ट्र राज्यात प्रत्येक जिल्ह्याच्या ठिकाणी एक 'बालभवन' उभारण्यासंबंधीही त्यांनी शासनाशी पत्रव्यवहार केला होता. प्रगती सार्वजनिक वाचनालयाचे ते सचिव होते आणि प्रगती व्याख्यानमाला सुरू करण्यात नरेंद्र लांजेवारांची भूमिका निर्णायक स्वरुपाची होती. अखिल भारतीय पातळीवरचे मराठी साहित्य संमेलन बुलडाणा जिल्ह्यात व्हावे, असे त्यांना मनोमन वाटे. म्हणून त्यांनी 2019 मध्ये त्यादृष्टीने हिवरा आश्रम येथे संमेलन घेण्याचा प्रयत्नही केला. फेबु्रवारी 2008 मध्ये नागपूर विद्यापीठाचे माजी कुलगुरू डॉ. वि. भि. कोलते यांच्या जन्मशताब्दी वर्षानिमित्ताने विदर्भ साहित्य संघाचे साहित्य संमेलन मलकापूर येथे आयोजित करण्यात त्यांनी आग्रही भूमिका घेतली होती. बुलडाणा जिल्ह्यात दोन वेळा राज्यस्तरीय तर एक वेळ विदर्भस्तरीय मराठी बाल साहित्य संमेलनाच्या आयोजनात त्यांचा महत्त्वपूर्ण सहभाग होता. ही कार्य करीत असताना त्यांनी वाङ्मयाच्या विविध प्रकारांत साहित्यनिर्मिती केली. वाचनसंस्कृती वाढविताना बालकांना वाचनाकडे वळविणे आणि साहित्याच्या प्रांतात येणार्‍या नवागतांना प्रोत्साहित करणे, असेही कार्य ते करीत राहिले. साहित्यनिर्मिती करताना त्यांनी प्रामुख्याने शोधपत्रकारिता, स्फूट लेखन, कविता, प्रासंगिक आणि वर्तमान सामाजिक, साहित्यिक, शैक्षणिक व मानवी समस्यांना भिडणार्‍या साहित्यासह कला, संस्कृती, नाट्य आदींबाबत चर्चा करणारे साहित्यनिर्मिती केली.
नरेंद्र लांजेवार यांची साहित्यनिर्मिती
1) बुलडाणा जिल्हा साहित्यदर्शन, 2) विदर्भ राज्य ः आक्षेप आणि वास्तव (मुलाखत), 3) एका ग्रंथपालाची प्रयोगशाळा, 4) एकाच नाण्याच्या तीन बाजू, 5) वाचनसंस्कृती ः आक्षेप आणि अपेक्षा, 6) 'माय' स. ग. पाचपोळ यांची कविता (संपादित), 7) शिक्षणावर बोलू काही/नाही, 8) सल-उकल, 9) प्रश्न आणि प्रश्नचिन्ह, 10) अभिव्यक्तीची क्षितिजे, 11) अभिव्यक्तीची स्पंदने, 12) वाचू आनंदे मिळवू परमानंदे आदी. अशा रीतीने विविध वाङ्मय प्रकारात साहित्यनिर्मिती करताना जवळपास 200 पेक्षा अधिक संशोधनपर लेख त्यांचे विविध नियतकालिकांत तथा वृत्तपत्रांत प्रकाशित झालेले आहेत.
सुंदरतेची आस आणि जगण्यातील उदात्त मूल्य हा नरेंद्र लांजेवारांचा ध्यास होता. त्यासाठी समाजात वाचनसंस्कृती वाढावी, संवेदनशील, विचारी माणसाचं जग अस्तित्वात यावं, यासाठी ते एकाच वेळी विविध आघाड्यांवर कार्यरत होते. गावखेड्यांपासून शहर-महानगरांपर्यंत त्यांनी विविध रचनात्मक उपक्रम राबविले. बुलडाणा शहरात त्यांनी